Bible Thianghlim - JONAH\nBibleThianghlim – JONAH\nA ngantu: Theih a si lo; Jonah a si men thei\nA siartu: Israel\nThil cang mi ih huap cān: B.C. Kum zabi pariat hrawng\nJonah cabu hi a dang profet cabu tawipawl lakah a danglamhleice. Thucah si loin thuanthu a si.\nHi cabu hi amah Jonah ih ngan a si men thei, ziangruangahtile hi cabu sungih thuhla cipciar tampi hi amah Jonah lawngih theih mi an si zum a um.\nJonah in Jeroboam lalnak hnuaiah sak lam lalram a kauh ding thu a rak phuang (2Sp 14:25). Amai san ah Israel le Judah cu an doralpawl, Assiria telin, an ṭumsuk laiah, an ṭhangso.\nAssiria umnak ram sungih khawpipawl lakih pakhat Nineveh khawpi ah dāntatnak thucah va sim dingih thupek a dawnnak in hi cabu hi a thăwk. A ra thleng ding mi dāntatnak hmangih mipi ralrinnak pe dingin Pathian in profet a thlah asile, an hrangah lungthlengnak ding lamzin a ăwnsak ih, dāntatnak hrial ding lamzin a ăwnsak ti Jonah in a thei.\nIsrael hrangih mirinum Jonah cu a tlânsuak riangri aw. Bung 1-nak in Jonah a tlanhloh thu le lăwng ihsi hlăwnsuah a sinak le ngapi ih a dawlh thu a sim. Bung 2-nak in ngapi sung ihsi Jonah in runsuahnak hrangih thla a cam thu a ngan. Bung 3-nak in Jonah in a thupek dawn mi a tlamtlinterzia le Nineveh khawmipawl an lung an thleng thu a rel. Bung 4-nak in Jonah le Pathian an biakawknak in cabu a khar. Pathian in Nineveh a zuah cu Jonah a thin a heng, cule Pathian in Jonah hnenah a lainatnak a zirh.\nJonah cabu in Pathian cu ziangkim tlun: tipi tlun, leilung tlun, tisuar tlun, nga tlun, thingkung le hrampi tlun, rannung tlunih Lal a sizia a phuanglang. Anih cu Israel tlun lawngah si loin, miphun dangpawl hmuahhmuah tlun khalih Pathian a si. Israel-mipawl parih a tuah zât in Nineveh khawmipawl par khalah thuṭhen theinak le ngaidam theinak a nei. Mi kip uktu le thuṭhentu ziangkimtithei Pathian cun thlaphang ko mi a tuah thei. Asinan Jonah cabu in Pathian cu lainatnak nei a sizia khal a langter. Abraham hnenih thu a tiamkam vekin, miphun dangpawl cu Israel hmangin thlawsuah pek a duh (Sem 12:3).\nPathian cun Jonah le lăwng mâwngtupawl a zuah hai ih, an lung an thleng tikah misualrál Nineveh khawmipawl khal a zuah hai. Anih cun a sersiam mi milai a duhdawt ih, lungthlengnak cān remcâng le hi dāntatnak pumpelhdān ding remcānnak a pe hai.\nI. Bawipaih thupek ihsin Jonah a tlân, cule Bawipa in amah dawlhtu dingah ngapi a thlah (bung 1)\nII. Runsuahnak hrangah Jonah thla a cam, cule Bawipa in ngapi pum sung ihsin a runsuak (bung 2)\nIII. Bawipaih thupek Jonah in a famkimter, cule Nineveh khawmipawl an sual an sir (bung 3)\nIV. Pathian in Nineveh a zuah ruangah Jonah a riah a sia, cule Pathian in a lainatnak Jonah a zirh (bung 4)\n1 Amittai fapa Jonah hnenah Jehovah kamsuakthu a thleng ih, 2 «Tho aw, khawpi ropi Nineveh ah feh awla, cuih khawpi dokalhin ausuak aw; ziangahtile an sualralnak cu ka hnen a hung thleng a si,» tiah a ti. 3 Asinan Jonah cu Jehovah hnen ihsin Tarsis lamih tlânhlo dingin a tho. Joppa lamah a suk ih, Tarsis feh ding lăwngpi a hmu; cule to man a pe ih, Jehovah hnen ihsin Tarsis lamah an zawngih feh dingin lăwng sungah a lut.\nTifinriat ih Thlipi\n4 Asinan Jehovah in tifinriat parah a nasazet mi thlipi a hrānter ih, tifinriat parah cun thlipi hran a nasatuk, cutin lăwngpi cu a kûai zikte.\n5 Cun lăwng hnaṭuantupawl an lung a phâng; cule mi kip anmai pathian cio hnenah an ausuak ih, lăwng zângter dingin tifinriat ah thilri an hlăwn. Asinan Jonah cu lăwng hnuaitabik ah sukin, a rak zau ih, a itthat hluahhlo men.\n6 Cule lăwng hotu cu a hnenah a ra ih, «Ziangtin so na ihthah hluahhlo men? Tho awla, na pathian ko aw; kan hlohrallonak dingah na pathian in in ngaihtuahsak tla a si mahna,» tiah a ti.\n7 Cule pakhat le pakhat, «Ra uh, zawih ruangah hi harsatnak a cang ti thei dingah camcawhfung zûk uhsi,» tiah an tiaw. Camcawhfung an zûk ih, Jonah parah a tla. 8 Cun annih in a hnenah, «Zangfahten in sim hnik aw! Zo ruangah hi harsatnak kan parih a thlen? Ziang hnaṭuan na si? Khui rammi na si? Ziang miphun na si?» tiah an ti.\n9 Cule anih in an hnenah, «Keimah cu Hebru-mi ka si ih, tifinriat le khawmual tuahtu van Pathian, Jehovah ṭihtu ka si,» tiah a ti.\nTifinriat ah Jonah an Hlăwn\n10 Cun milaipawl cu an thin a phâng tuk lawmmam ih a hnenah, «Ziangah hihi na rak tuah?» tiah an ti. Ziangahtile milaipawl cun amah ih a rak sim hai ruangah anih cu Jehovah hnen ihsin a tlân a si ti an thei. 11 Cun annih in a hnenah, «Tifinriat a daih theinak dingah na parah ziang kan tuah ding?» tiah an ti. Ziangahtile tifinriat suar a nasa ih, thli hrang le a nasa deuhdeuh.\n12 Cule anih in an hnenah, «I cawi uhla, tifinriat ah i hlăwn uh; cun tifinriat cu nan hrangah daiten a um ding. Ziangahtile keimah ruangah nan parah himi thlipi a thleng a si ti ka thei,» tiah a ti hai.\n13 Sikhalsehla pacangpawl cun an lăwng cu khawmual lam pan dingin nasaten an hlau rero, asinan an ti thei cuang lo. Ziangahtile tifinriat cu a sawp ih, anmah hawihin thlipi a hrang. 14 Cutikah Jehovah hnenah an ausuak ih, «Maw Jehovah, kan lo ngen a si, hi paih nunnak ruangah in hlorálter hram hlah awla, mawh nei lo thisen mawh kan parah thlengter hram hlah. Ziangahtile, Maw Jehovah nang cun na lunghmui zawng na tuah a si,» tiah an ti. 15 Cule Jonah cu an cawi ih tifinriat ah an hlăwn, cule tifinriat suar sawp luihlo cu a reh depdep. 16 Cun milaipawl cun nasazetin Jehovah an ṭih, Jehovah hnenah thawiawknak an hlan ih, thutiampawl an tuah.\nJonah Thlacamnak le Runsuahnak\n17 Cule Jonah dawlhtu dingah Jehovah in nga tumpi a rak timtuah. Cun Jonah cu ngapi pum sungah ni thum le zan thum sung a um.\nJonah Thla a Cam\n1 Cun ngapi pum sung ihsin Jonah in Jehovah a Pathian hnenah thla a cam. 2 Jonah in,\n«Ka zăwnzaihnak ruangah Jehovah hnenah ka au ih,\nAnih cun i rak sâng.\nSheol pum sung ihsin ka au ih,\nNang cun ka aw na thei.\n3 Ziangahtile nang in tifinriat laifang,\nTi thûk sungah i hlăwn ih,\nTilian cun i kulh;\nNa tisuar tumpi pi le na ti hlăwkaw hmuahhmuah cu ka par ihsin an luang.\n4 Cun kei in, ‹Na mithmuh ihsin hlăwnhloh ka rak si;\nCuticingkhalin na temple thianghlim lam ka hawisal ding,› tiah ka ti.\n5 Thi zik ko tipi in i kulh ih,\nTipi thûk in in tuam a si;\nTimân in ka lu in zēl.\n6 Tlang hramah ka sukthla;\nLeilung le a ṭhuampawl cu ka kimvelah an um kumkhua.\nSikhalsehla, Maw ka Pathian, Jehovah, nang in ka nunnak cu siatnak ihsin na dirsuak zo.\n7 Ka thinlung a cauh tikah,\nJehovah ka máng;\nCule ka thlacamnak cu na hnenah,\nNa temple thianghlim sung a thleng.\n8 Santlailo milempawl ngaihsaktupawl cun\nAnmai lainatduhdawtnak an thlauthla.\n9 Asinan kei cun lungawi thu sim aw thawn na hnenah rai ka thawi ding;\nThu ka rak tiam mi ka pe ding.\nRunsuahnak cu Jehovah ta a si,»\n10 Cule Jehovah in ngapi thu a pe ih, Jonah cu khawmual ah ngapi cun a luak.\nNineveh ah Jonah Thu a Sim\n1 Jonah hnenah a vei hnihnak Jehovah kamsuakthu a thleng ih, 2 «Tho awla, khawpi ropi, Nineveh ah feh aw, cule ka lo sim ding mi thucah kha va phuang aw,» tiah a ti.\n3 Cule Jehovah kamsuakthu bangtukin Jonah cu a tho ih, Nineveh ah a feh. Nineveh khua cu akhawpi ropi nasazet a si ih, a kauh lam cu ni thum feh a si. 4 Cule a ni khatnak ah Jonah cu khawpi sungah a lut thăwk. Cule a ausuak ih, «Atu ihsin ni 40 sungah Nineveh cu tisiat a si ding!» tiah a ti.\n3:3a khawpi ropi nasazet: Hebru ah Pathian khawpi ropi ti a si.\nNineveh Mipi in an Zum\n5 Cule Nineveh mipi in Pathian an zum, rawlulh an phuang ih, a fatebik in a tumbik tiang buri an sĭn. 6 Cun Nineveh siangpahrang hnenah cuih thuthang a thlen tikah, a siangpahrang tokham ihsin a tho ih a siangpahrang hnipuan a hlît, cule buri a sĭn ve ih, vutcâm lakah a to. 7 Cule siangpahrang le a mipawimawhpawlih thusuah vekin, Nineveh khawpi sungah tlang a auter ih, thu a phuang. Cuih thuthan mi cu hitin a si: minung in siseh, rannung in siseh, ranpi rual in siseh, rante rual in siseh zianghman tep hlah hai seh; zianghman eiter hlah uhla, ti khal inter hlah uh. 8 Cuhnakin minung le rannung pawl cun buri khuhaw sawn cio hai sehla, nasazetin Pathian ko hai seh. A si, mi kip in an nundān ṭhalo le an kut ih um nunrawnnak cu bansan hai seh. 9 Kan hlohrallonak dingah Pathian cun hawikirin le lamlêtsalin a nasazet mi a thinhengnak cu a lahlo mahna.\n10 Cun Pathian in an ṭhatlonak lamzin ihsin an hawikir ti an thil ti mipawl a hmuh tikah, an parih thlengter dingih a phuan mi siatnak thuhla ah Pathian a lamlêtsal, cule cumi cu a thlengtersal lo.\nJonah Thinhengnak le Pathian Ngilneihnak\n1 Asinan cumi cun Jonah a lunghmuiter lo tuk lawmmam ih, a thin a heng. 2 Cule Jehovah hnenah thla a cam ih, «Maw Jehovah, ka ram ih ka um laiih ka rak lo sim vek kha hihi a si lo maw? Curuangah hi hlanah Tarsis ah ka rak tlân a si; ziangahtile nang cu zangfahnak nei, zahngainak nei Pathian, thinfûal, lainatduhdawtnak i khat, siatnak tuah ding ihsi lamlêthmang na si ti ka rak lo thei. 3 Curuangah atu ah, Maw Jehovah, ka hnen ihsin ka nunnak la hram aw, ziangahtile ka hrangah nun hnakin thih a ṭhasawn,» tiah a ti.\n4 Cun Jehovah in, «Na thinheng hi a dik maw si?» tiah a ti.\n5 Cule Jonah cu khaw lengah a feh ih, khawpi nisuahnak lamah a to. Cu tawkah amai hrangah thlamte a tuah ih, khawpi sungah ziang a cang ti hmu dingin, a hnuai zârhnemah a to. 6 Cule Jehovah Pathian in kung pakhat a timtuah ih, Jonah cu zârhnem in a harsatnak dêmter dingah a kiangah a ṭoter. Cule cuih kung ruangah Jonah cu a lung a awi zet.\n7 Asinan a thaizing khawvan zawngah, Pathian in pangāng a timtuah ih, cuih pangāng cun cuih kung cu a ei ih a vuai. 8 Cun hitin a si, ni a suah tikah, Pathian in a cak zet mi nisuahnak lam thli a timtuah. Cule ni in Jonah-ih lu a sat, cutin Jonah cu a cau zet. Jonah in thih a duh ruangah, «Ka hrangah nun hnakin thih a ṭhasawn,» tiah a ti.\n9 Cun Pathian in Jonah hnenah, «Cuih kung pakhat thuhla ih na thinheng hi a dik maw si?» tiah a ti.\nCule anih in, «Thil dik a si ko, thihnaktlak khawpin ka thin a heng,» tiah a ti.\n10 Asinan Jehovah in, «Hi kung, a hrangih zianghman na ṭuan lo, nangmai ṭoter khal si lo, zan khat thilthu ah amah ten a kho ih, zan khat ah amah teih a thi mi cuih kung parah lainatnak na nei. 11 Mai vawrh lam kut le keh lam hman ṭhenfel thei lo, mi ting khat le thawngkul hnak tam minung umnak le rannung rual tampi umnak khawpi ropi Nineveh cu lainat loin ka um ding maw?» tiah a ti.


Fala le Tlangval Karlak ih Theih ṭul Mi Upade | VCTH\nFala le Tlangval Karlak ih Theih ṭul Mi Upade\nHome » Cahram » Theihkauhnak » Fala le Tlangval Karlak ih Theih ṭul Mi Upade\nBy vcth on November 12, 2013.\nNunau kaihhrem asilole sualpitnak hmun kan zoh tikah innsung innleng a hmum hnih in a cang thei. Innleng lam ih a cang mi pawl kan zoh tikah mipa pawl in an thok tam deuh ti asi. Cuti’n asi tambiknak thuhla pawl cu nunau mah lawng tawivak, zaan ah vakvai, mi um lonak lam ah feh, hnipuan (sinfen) hruk dan felfai lo cu pawl ruang ah a tam bik.\nInnsung lam kan zoh tikah mah thawn um tlang mi ih sualpinak le mileng ih sualpitnak tiah phunhnih in kan hmu thei bet. Cucu mah le mah sup aw thei lo pawl, mi bang lo deuh pawl in an tuah tam ti asi. Cui sual tuah tu pawl hrang ah ram tin kim in Upade daan ṭhaṭha an nei cio. Kan kawlram pi khal in Upade daan a nei ve. Kawlram daan cu a tang lam ah kan run tarlang ding ih Upade vek cekci in cu asilo ding. Theih oldeuh ding ih ngan mi sawn asi.\nPukmah 375 ih simfiangnak ah a tanglam thu panga sung ih pakhat khat thawn nunau a sual pi tu mipa cu mi kaihrem lole madding(rape) asi. Pukmah 10 ih simfiangnak ah mipa a ti mi cu upa siseh, nauhak siseh mi pa sinak a neitu pohpoh, nunau a ti mi cu upa siseh, nauhak siseh nunau pohpoh kha asi.\n(1)nunau lungkim lo\nPawlawk hlan ah nunau ih lungkimnak ngah ta a ṭul tinak asi. Pawlawk hnu ih lungkimnak ngah cu a ṭang kai lo. (Tiduhnak cu pawlawk hlan ah a lungkim lo asinan pawlawk hnu ah a lungkim sal asi khal ah pawlawk hlan ih lungkim lonak sawn kha laak ding asi.)\nA it that lai mi nunau cun lungkimnak a pek thei lo. Curuangah it that mi nunau sual pi tu in a lungkim asi a ti thei si lo. Miaa, mibang lo nunau pawl hnen in lungkimnak lak theih asi lo. Cuvek in mah le mah thei aw lo kop tiang ih a ri mi nunau in a lung a kim a si ti khal in ṭan lak theih a si lo.\n(2)Nunau in pek lo(siang lo na cing in)\nNunau taal, el ciam co lo ruang ah a siang ti thei asi lo. Tahṭimnak ah Siibawi in nunau pakhat sii le vai thawn el thei lo ding in a tuah ih a sualpi a sile mading (rape) asi.\n(3) Nunau in siang nan\nNunau in a siang nan cu ti ih a siannak kha ‘ka lo that ding,’ asilole ‘ka lo tuahmawh ding,’ ti tahrat in ṭhih ruang ih ṭih ih pek.\n(4) Nunau ih ruat saulnak\nNunau in ka pasal asi hmang ti ruang ih pek nak, Mipa in kei cu a pasal ka si lo ti in a thei aw a sile mading asi thotho.\n(5) Nunau kum kim lo\nNunau in a siang ah siseh, siang lo ah siseh cuih nunau cu kum 14 tang asile mading asi.\nCuvek ih mi sual pi tu pawl cu pukmah 376 in ṭatet ṭacun (thih hlan lo)\nlole thawng kum 10 tiang le tangka cawh bet thei asi. Pukmah 376 in tayacuai dingah a thu pi bik mi cu\n(1) nunau thawn a pawl aw ngah\n(2) a par lam thu panga ih thu pakhat khat thawn a deng aw\nMading hmuh ah a danglam zet mi cu nupa an si khal ah nunau a lungkim lole mading asi thei ve. Nupa kar lakah khal mading hmuh a um thei.\n2 Responses to Fala le Tlangval Karlak ih Theih ṭul Mi Upade\nSTA November 14, 2013 at 3:32 pm\n“nunua” ti ih ngan mi voi 11 ka hmu. Cumi tongkam hi ziang a si pei? Lungawi…\nvcth November 15, 2013 at 3:30 am\nsorry, nunau ti ding si, ka rak rem lohli ding


Ralkap le palik pawl Hnaihnok lo dingin thu an than - Falam Online Media\nRalkap le palik pawl Hnaihnok lo dingin thu an than\nApril 23, 2022 April 23, 2022 admin\t0 Comments\nNitinten mipi zonzai rethei terin Khuate le biakinn tivek tiang mai lungtho dan i zirin siatsuah ṭheutu SAC ralhraang cun an sakhaan pawl le ralkapzung tivek hnaihnok kahdonak tuah lo dingin thu an than ih, ralrin pekaw cingin a thlun duhlotu cu kan thungrul ding ti`n April 22 zaan ah thu an than.\n“Remdaihnak thawn pehparin hmaton thurel sawmnak a um lai ah siseh, thurellai tivek ah remdaihnak hnaihnok theitu pungkhawmawknak, cangvaihnak, hmunram nornak, humvennak tuahtu ralkap sakhaan kahnak, ralkapzung hnaihnok buaihnohnak tivek tuah lo dingin theihter nan si ih thusuah thlunlotu cu tatmadaw ralkap in a ṭuldan vekin hmalak thungrulnak a nei ding” ti`n SAC ralhraang cun thu a suah.\nCuhleiah “kum khua daih remdaihnak tumtahin 2022 kum cem tiang kahdonak colh hrih a si hlei ah, remdaihnak hrang zinkong phunphun hawlin hmalaknak a um rero” ti`n thusuahmi ah an tarlang.\nRalhraang SAC ralkap cun Tlangpar hriamkai pawl thawn kahdonak kan cawl hrih an ti nan Kachin, Kayin, Mon, Magwe, Sagaing, Chin ram tipawl ah nitinten kahdonak an tuah hlei ah kaphnih doawknak a um lo khalah Vansang ihsin kahdonak an tuah ih bomb an thlak ṭheu hlei ah nitinten Khuate inn pawl an urkaang a si.\nSAC ralhraang in ralkap sakhaan hnaihnoklo dingin thu a than hlan ah ralhraangbawi Min Aung Hlaing in remdaihnak hrang thu rel tlang dingin Tlangpar hriamkai hruaitu pawl a sawm hai a si.\n← Ralhraangbawi Min Aung Hlaing in remdaihnak hrang boruak a hai lala\nBomb kam mi hnawm sar pawl in an lak sakih PDF pawl cangvai khawsuak thei lo →\nMay 8, 2021 August 27, 2021 Ni Hnem Sung 0\nPhungki that tuar thu ah PDF in thuhla felfai rel fiang


India ram Sungah Covid 19 Natnak Hnakin Caksawn Natnak Thar A Darh Vivo – Vapual Auaw\nMay 22, 2021 vapual auaw Leitlun Thutahng 0\nIndia ram sungah covid 19 natnak in caksawn “Black Fungus” lole “Mucormycosis” an timi cu a darh cak zetih India ram sung State 11 ah nat nei hmuh a si zo. Black Fungus natnak cu covid 19 nat nei lai lole covid 19 natnak in dam zo,cawr ringring le thisen sang nat nei pawl in an nei duh tlangpi tiah India mithiam pawl cun an rel.\nTui dinhmun India ram sungih Black Fungus nat nei an hmuhnak State 11 pawl cu Maharastra, Rajasthan, Gujarat, Telangana, Tamil Nadu, Odisha, Karnataka, Delhi, Bihar, Haryana,le Assam state pawl an si. Maharastra state lawngah Black Fungus nat nei 1500 an hmu zo ih cumi sungin mi 90 an thi zo. New Delhi khawpi sungah Black Fungus nat nei 200 an hmu zo. Covid 19 natnak thawn zomawknak a nei dingah ruah a si ih cuap natnak phunkhat a si tlunah minung cuap rori eisetu natnak a si.\nMinung cuap a eisiat tlunah Black Fungus nat nei cu sia le tha theihnak tiang a hlo thei ih mibang lo suah olte a si tiah India cozah cun mipi ralrinnak a pe. Black Fungus nat nei cu Eye surgeon, ENT specialists, General Surgeon, Neurosurgeon, Dental Maxillofacial Surgeon, Amphotericin-B injection le Antifungal Medicine tivek hmangin tuamhlawm an si. Covid 19 natnak hnakin a danglamnak cu vun a eiro, a ei siat ih cuap a eisiat dan cu covid 19 natnak in a caksawn.\nCumi hnakin tihnung sawn cu White Fungus a si ih India ram sungah nat nei 4 hrawng an hmu zo. White Fungus cu cuap lawng siloin minung tin ,vun ,pum le kal le thluak tivek a eisiat thei ih hrisel damcak lo ,thisen sang nat nei tlunah covid 19 nat nei in an kai pang asile an dinhmun a se cak tuk tiah India cozah cun thu a suah fel zo a si.


Pehtlaih awk daan a Sangsang - Chinland Today Media\nNovember 4, 2012 12:18 am·0 comments\nBible Siar Ding: Efesa 5:21-33\nZiangahtile Khrih cu Kawhhran tlun ih thu a neih vekin pasal khal in a nupi tlunah thu a nei ve.\nKhrih Amah rori cu Kawhhran Runtu a si ih Kawhhran cu a ruangpum a si.\n– Efesa 5:23\n“Hruaitu ih dung ihsin thlun aw,” timi cu duhdawtmi fahniang hrangah san tampi sung lehpannak (game) ih simrelmi a rak si vingvo zo. Nauhak pawl cun an thlun dingmi hruaitu an hril ih cuih an hril ngahmi hruaitu ih nun daan, mizia le a thiltuahmi tapoh a zate’n an cawng thluh. A hlawhtling bikmi dungthluntu pawl cu anmai’ tikcu caan a hung thlen tikah a hlawhtlingmi hruaitu ttha an hung si ve.\nUpa kan hung si tikah kaihhruai-awknak (leadership) hi thil ol a si lo zia kan thei, ziangahtile Pathian in remcang dingih in tuahsakmi kaihhruai awknak a sangsang kha lungkim le diriam tawk loin dokalh dingih kan zuam ruangah tla a si thei. Puarthaunak le hngalnak in Pathian ih hrilmi le hriakthihmi pawl kha in dokalhter ttheu a si.\nTirhthlah Paul in kawhhran hmaisa sanlai ih zumtu pawl hnenah zumtu Christian pawl cu pakhat le pakhat ttihzah awton ding le thungai aw dingin a zirh. Bible ih hmanmi pumpeknak (submission) timi langtertu dingih a hmanmi Greek ttongfang ih sullam cu tuni ih kan hman daan thawn cu an bang aw lo. A sim duhsan cu kan sungah dinhmun a sangsang te’n kan um thiam ding le raalkap bur sungih umtu pawl in an lakih dinhmun (rank) a saang deuh pawl an upat, an ttihzah ih an thu an thlun bangin kannih tla kan dinhmun le ttuanvo neihmi ih zirin hmaizah awkton thiam ding kan si.\nPaul in ziangti’n kan tuah ding timi simfiangnak a nei: Pasal pawl in Khrih thuthlun ding; ih nupi pawl in pasal thuthlun ding. Paul in innsang ah fanau pawl in nu le pa ih thungai ding le sal le hnen-um pawl in inntek nu le pa le cawmtu pawl ih thuthlun ding. Hnattuantu hlawhfa pawl in an bawi (boss) pawl ih thuthlun ding tivek pawl hi a si.\nPathian in kanmah uktu le kaihruaitu dingih a ret hngaimi upa le hruaitu pawl ih thu kan thlun thei asile Sersiamtu Pathian kan upatnak kan langter tican a si.\nBawipa, ka tlunlam ih thuneitu upa le hruaitu pawl ttihzah upat thiamtu le an thuthluntu ka sinak in Nangmah lo upattu si thei dingah in bawm aw.\nAn thu ka thlun dingah Pathian in zo pawl so ka hrangah a ret? Cu pawl parah ttihzah upatnak ka nei maw ka dokalh sawn so?


Duhmi ngah lo, duh lomi tawng - Hre Mang\nDuhmi ngah lo, duh lomi tawng\nZiangruangah duhmi ngah lo ih, duh lo mi kan ngah?\n1) Pathian thawn nan duh mi a bang aw lo;\n2) Pathian in a kumkhua, sankhuk hrang a lo duhsak lai ah nang cun reilote (temporary) hrang na duh;\n3) Pathian cun nun thianhlimnak nei ding a lo duhsak laiah nangmah cun lungawi diriamnak na duh!\n4) A ram le felnak hawl hmaisa loin thildang na hawl hmaisa!\nAtlunih thu pali hi a dik hrih lo asile “a ruang” dang a um lai. A tlunta pawl malte sim bet sehla;\nZiangruangah na lung a awi lo ti asile, Pathian thawn nan lungawi zawng, duhzawng, nuamti zawng a bang aw lo asi. Pathian duh mi na duh ih, nuam a ti zawng nuam na ti, a tumtah mi cu na tumtah ih na thinlung na hngat asi ahcun, Pathian in tuah thei lomi a nei loih lei le van sersiam mi le a sungih thilcang hmuahhmuah cu sankhuk rei ihsin Pathian in sankhuk daih vanram inn pi, a lalram uknak hrangah a timtuah tumtah cia vekin a fale zapi ten nitin nun khalah ziangkim a famkim cutco, cetco, rero mi asi ti na hmu fiang ding.\nCun, voi tampi mi tampi an lungawi lonak cu anmai tuanvo an tuan lo ruangah asi. Cui tuanvo cu ziang asi tile anmah le anmah lungawi awk ter ding kha asi. Nangmah lungawi ter dingin leitlung tlunah zohman in tuanvo an nei lo, nangmah lawngin tuanvo na nei. Na lungawi lo ruangah midang le dinhmun pakhatkhat na mawhsiat, mawhthluk, mi kha Satan in a lo bum mi asi. Na lungawinak ding hrang tuanvo nei tu kha nangmah na si! Aha! Mai lungawi lo ruangah midang le dinhmun mawhsiat rero tu cu ziangtluk mi aa so kan rak si! Thlarau mitdei hrih lo, naute kan rak si lai tinak asi!\n2) Pathian in a kumkhua, sankhuk (eternity) hrang a lo duhsak lai ah nang cun reilote (temporary) hrang na duh;\nHi leitlun mithmuh theih thilleri dawi in tlan rero nak hi Solomon siangpahrang in thlidawi vek asi a ti. Solomon in laitong rak hmang ve sehla cu, “thli lak ih voih thawh vek asi” a ti ko ding. Pathian cun a fapa neihsun thisen in a lo tlen (lei zo), hellram thlankhur sung ihsin a lo runsuak ih kumkhua nunnak a lo pek. Cui kumkhua nunnak sung ah tlangleng dingin timtuahnak ah na leitlun nunsung can tawite cu Pathian in a hmang rero, a bawrhhlawh mi na nun, thlarau, thinlung kha a lo thianfai rero laiah nang cun rei lote tisa nawmnak, mit in hmuh thei mi duh ruangah na vak na tawi, na hrang na kio, thuphen le thungai cawh polh celcel in na nung. Pathian in na nunnak ihsin a hrikthlak, hlawn rero mi kha na kuthnih pharh in na dawi rero. Cutin na sunglam, na thluak le thinlung bawmsungah rei lo te thil le ri, lei tisa thil lawnglawng in a khat tiah ttuktak piasen hman man lo, thli lak ih voihthawh vek fang in na nunram a lo cau ter. Cutikah, a rei lo te sung thil na duhthusam pawl kha a famkim lo tikah na phun na zai ih Pathtian hmaiah na kun, cu lawnglawngah Pathian thawn na thinlung kha an nai aw ih Pathian in a duh mi a lo sim theu theu.\nZumtu pawl hi ekkhur, ek lipi, sungah a tla mi nauhak tualeng thur suak mi vek kan si. Rundamnak thu ahcun a kumkhua daih, Khross parih Khrih thisen in tlen zo mi kan si nan nitin nun, lei taksa thawn kan thuam awk sung poh cu, Pathian ten-um-za nun, khuaruahdan, duhthusam, hiarnak, caknak, porh, tvp, thlarau bawrhsawmnak thawn nung mi kan si. Cuticing cu midang in malte in sawisel, relsiat, thangsiat tikah mithianghlim famkim vekin kan hua, kan aukio lai. Dikbik, thabik vekin kan um kungko. Hnihsuakza kan si. Nauhak tualleng ekkhur ihsin laksuah mi cu tidai ah kholh ding a duh lo vek kan si theu. Curuangah, mithianghlim pawl umnak hmunah um thei dingin, nuam tive thei dingin, Pathian in kan nunkholhfai a duh ih in kholh fai rero. A cancan cu meisa thawn, a cancan cu tisa thawn, a cancan cu sahriak (sahbuan) thawn, a cancan cu tidai thawn. Cucu duh loin kan tal, kan au kan kio theu. Pathian in leitlun sualnak sungah nuam zetin lungawi suamso in na um hnakin na thianhlim ding kha a duh mi asi. Ziangruangah tile amah cu a thianghlim mi Pathian asi ruangah asi. Curuangah mi zokal, a tisa duh lozawng a tawng rero asile lungawi sawn ding asi. Na duhlo zawng na tawn laiah Pathian hnenah, “Bawipa ziangha izirh duh?” tiah thlacam aw. Cutin na tuah asile ziangvek tisa harsatnak lak khalah harsatnak tlun ah muvanlai bangin hni siamso ten na zam men ding. Culole, khai harsatnak cu na thihtiang a hlo lo ding. Cutin zir hna na thiam lo asile, harsatnak,na thinlung duh lo zawng pakhat a hlo le a dang cuhnakih har a suak deuhdueh ding. Zesu in a duhdawt tukih a mai thisen in a lei zo mi zumtu unau pakhatkhat na hua, na duhdawt thei lo asile Zesu Khrih thawn nan duhmi a bang aw lo tinak asi ih na hrangah vanramah nawmnak ding zianghman a um lo. Mi zohman, an huat tuk mi pawl lakah um nuam an ti dah lo.\nMi tampi in Pathian cu an siahhlawh tuan dingah an duh: an thinlung duhzawng pe tu dingah an duh. Cutikah satan in an thinlung duhzawng a pek tikah voi tampi cu Pathian in ipek tiah an ti theu. Cuvek milai pawl cu Pathian uknak le felnak hawl hmaisa loin “thildang hmuahhmuah” hawl hmaisa tu an si. Zesu cu thuphan a per lo ti kan zum. Curuangah “thildang ziang kim ka lo pek belhsah ding” ti tu in ziangkim in pek lo asile a pek dingmi pawl duhmi duh in tuah hmaisak dingmi kan tuah hrih lo tinak asi.\nPathian uknak ram hawl timi cu na nun kha amai uk mi si ding tinak asi. Na nun, na duhzawng, na hiar zawng cakzawng, na sumsaw, neihmi ziangkim, theih mile ti thei mi ziangkim kha amaita, amai ukmi, thunun mi, a thuvek in nung ding sawn kha asi. A felnak hawl timi cu Pathian ih mizia, dingfel Pathian a sinak, mizia kha Thlarau Thianghlim hnatuannak in na sungah luangliam ter, cangvai ter ding asi. Milai dingfelnak, tuahnak ruangah siloin Khrih ih dingfelnak ruangah Pathian fate kan sinak co in cui Pathian ih dingfelnak mizia cu a fale pawl nitin nunah leitlun ah lang suak, luangsuak dingmi asi. Cutin, na nun cu Pathian in a lo uk ih amai dingfelnak ah a hngat aw, tthum aw mi Pathian fate sinak dinhmun ah dinghnget in na leitlun nitin nun ah Pathian ih dingfelnak mizia cu na sung ihsin luangsuak in, na milai sinak mizia cu a ziamral, asi ahcun thildang ziangkim cu na leitlun nunsung lala ah Amah in a tuah famkim ding. A famkim lo asile Bawipa Zesu in thuphan a per asi ding. Zesu cu thuphan per thei asifawn lo, nangmah sawn kha na si tinak asi. A ram le afelnak hawl hmaisa aw.\nNa duhdawt thei lomi zumtu unau na kiangkap ah na nei asile, khakah nangmai kilkhawi, bawm, tundin dingah Pathian in tuanvo a lo pek asi kha! Ziangah tile nangmah in na duh thei lo vekin middang in an duh thei ve lo dingih cumi lakah nangmah kha na unau kilkhawi, bawmtu dingah mifel bik, mitha bik, Pathian in a lo hril mi asi ti thei mei aw la, phunzai loten na unau kha bawm aw!\nMi zokhal in mai inn hmuan sungah Zukneng tumpi kap an duh cio ding! Culole, savawm tumpi, hnit man khung zet, mai inn hmuan sungah kap an duh cio ding! Ahnit an zuar dingih sum tampi an ngah ding si lo maw!\nRamthim, hmun hla pi, miphun dang lak zumlotu pawl lak feh tul loin na insang, khawsung, vengsung, pawlkom, nitin hnatuannak hmunah na tisa thinlung duhlo zawng, na huat zawng, na thin lo hengtertu, na riah lo se ter tu, na ning lo hang ter tu, na hngir lo tteu ter tu, tvp, na tawng asile na lungawi sinsin aw!\nTuisun ah na duhdawt thei lomi, na huat tuk mi, na thinheng ter ringring tu, na kiangah zumtu pakhatkkhat a um asile, mahte theih mei ding cu, “leilung pumpi ah nangmah kha khai na unau pa/nu kilkhawi tu, tungding, zirh, le kaihhruai, ngaidam tu dingah, Pathian mithmuhah, nangmah kha a tlak bik na si” tinak asi. Na tuanvo cu a tum tuk, a har tuk maw? Ziangruangah kei ngelcel na ti men ding. Ziangruangah tile, Pathian in a fapa Zesu Khrih thisen in a lei mi, a duhdawt tuk mi na duhdawt thei lai hlanah Zesu Khrih ih Thlarau in nangmah kha a lo uk hrih lo, nangmai duhnak duh lonak, na tisa mizia in na nun kha alo uk lai ruangah asi. Cutin na duhdawt thei lomi na unau na duhdawt, na ngaidam, pomrem thei dingin Thlarau Thianghlim in a lo bawm duh ruangah asi. Cutin na sunglamah rem tul mi na rem lai hlanlo, na sunglamah mi huatnak nei tu tisia mizia kha hlawnhloh, khenbet, thihter asi lai hlanlo, tuisun ah na huat zetmi, Pathian in a duhdawt tukih a fapa thisen in a lei, rundam zomi, kha tuisun ah na kiangah um nawn loin hmundang ah thawn khal sehla a rei hlanah Satan in tuisun ih na unau pa/nu hnakih sual deuh na kiangah a lo ret sak dingih tuisun ih na thinhengnak hnakih tam le naa in na thin a lo natter deuhdeuh ding. Curuangah, na huat mi, na duhdawt thei lomi tuisun ah na kiangah a um asile Pathian hnenah cui na huat mi, le duhdawt thei lomi kha na kiangah um ringring dingin dil sawn aw! Halleluiah!\nNa sungih huatnak mizia kha satan hmanrua tha bik pakhat asi. Huatnak, thinghen thincinnak, ngaidam thei lonak cu thlarau nathrik, cancer vekin milai thlarau ei siat tu, zumtu nun ah Thlarau Thianghlim cangvai thei lo dingin zumtu nun tawmtem tu asi ih hmailam ke karkhat na kar hlanah le Pathian in cak sinsin in a lo hman thei nak ding hrangah lamzin dal tu asi.\nZiangtin na thinlung cu na neh thei dingih Pathian in a duhdawt ih a thisen in a leimi, a rundam mi cu na duhdawt thei ve ding ti zir, bawm na tul asile a lo bawm thei tu Pathian dil aw la, Pathian palai, a siahhlawh pawl hnenah bawmnak dil aw! Cutin bawmnak na dil ih na zuam nan na duhdawt thei thotho lo asile nan zumnak cu a nung lo ih na biak mi Pathian a thi asi ding! Nangmah le nangmah na cek awk fel a tul, zumnak nung nei dingin le a nung Pathian Thlarau in na thinlung lo sersiam thar sal dingin na biaknak khal a tak ram na thlen a tul tinak asi.\nCuntin na tuah hnu ah na Pathian cu a tha bik lo, a cak tuk lo, a lo bawm thei lo asile Pathian dang be mei aw! Na kawhhran umnak cu a tha bik, a lo bawm thei tu asi tiah na ruat lo asile kawhran dang ah thawn mei aw! Cutin Pathian dang biak ding le nei lo, kawhhran dang thasawn le hmu lo na si ahcun na sunglam nun cu hell ram vek asi. Na zumnak, na Pathian biaknak a dik tawk lo tinak asi. Khristian pawl Pathian cu Kiosa kaa ang hemhem hmaiah siseh, Meisa pi hlio durdo lakah siseh, thlipi le ruahpi lakah siseh, thlarau sual le satan huup dupdo hmai ah siseh ding tohtoh in a feh tu le mi a hruai tu asi.


AA In Myanmar Ralkap Hmunpi A La - The Chin Times\n2019 March 9 zaanlam suimilam 6:00 ah Chin ramkulh Paletwa peng Pyichawng hmunram Pinsu khua thlanglam 5.5 km ih SahKahKha (5) kuthnuai Kuah ih hmunkhuar KahMahYah (563) sakhan, Yayi Biuhakung pakhat cu an la ngah thu Arakhan Army (AA) in March 10 ah an than.\nAA ih thuthannak an neih hnu Narinjara news department cun March 11 zaan ah AA speaker Khaing Tuk Kha cu pehparnak a nei ih AA speaker cun hi hmunram ah nithum sung nasazet in do-awknak an neih hnu March 9 zaanlam suimilam 6:00 ah hi hmunpi an lak ngah thu simnak a nei.\n“Pinsu khua thlanglam ih um SahKahKha (563) hmainor hmunkhuarnak hmunpi kan lak ngah, cuihmunah do-awknak hi March 9 sundir suimilam 1:00 thok a siih zaanlam suimilam 4:00 tiang do-awknak neih a si, hi hmunah do-awknak nasazet in a um, zaanlam suimilam 2:00 ahcun Myanmar ralkap lam in vanzam pahnih thawn minute 25 sung bomb an thlak, cun Rocket khal in kap, cun meithal thawn khal kah-awk a um, cuti vekin nasazet ih do-awknak neih a si, zaanlam suimilam 6:00 ahcun ziangkim thiangfai thluh in kan tuah” tiah AA speaker in simnak a nei.\nTuițum do-awknak hi 2019 March thla sungah a nasabik mi a siih hriamhrei thilri tampi le ralkap mipum 11 khal kaih ngah an si tiah AA speaker in a sim.\nAn laksuahmi hriamhrei thilri pawl cu 81 meithal pakhat le bomb fate 14, 60 meithal (mi zohnak tel) pahnih le bomb fate 20, 60 meithal cerek fun 231, RPG – 7 bomb fate 27 le a cerek 13, 9 MA phun meithal 9 le a cerek 2285, PHANTOM phun Drone pahnih, bomb hawlnak cet pawl, computer laptop pawl, penpar-awknak cet tumpi pawl an lak ngah thu a sim bet.\nAA ih casuahmi sungah cun Backhoe leinornak motor 16, Toyota motor 1, lungto phur motor 1 pawl tla laksak ngah an si tiah a tarlang.\nHriamhma tuartu hi ralkap lam an tam thu, a hlan khalah do-awknak a um thu, hi hmun ih do-awknak ahhin ralkap lam ih captain pakhat le ralkap 15 an thih thu, cuihnu do-awknak a thlen khalah mithi an um thu, hi kiangkap ahhin nasazet ih nithum sung do-awknak a um thu pawl a sim bet.\n“Ralkap mipum 11 kan kai, atu annih cu kan zinzoi rero lai ruangah cipciar in lo sim a theih hrih lo, kan lo sim theimi cu an damțha tihi a si” tiah AA speaker in a sim.\nMarch 9 ih do-awknak ah zohman a thi an um lo thu, hi do-awknak a thlen hlan hmundang ih do-awknak ah AA lam in mi pakhat a thih thu, mi malte in hriamhma an ngah thu” AA speaker Khaing Khaing Tuk Kha in simnak a nei.\nAA in Maha Biuhakung pakhat la tahratin hriamhrei thilri pawl zuk thawn tarlang hmansehla hi thuhla thawn pehparin Myanmar acozah ralkap lam in atu tiang sanletnak zianghman a um hrih lo.\nMyanmar ralkap thuthang diktak phuannak ih țuanvo neitu le nitlaknak lam hmunpi ih speaker pehpar rero asina’n an phone an phih ruangah ralkap lam ihsin an ngai dan tarlang theih a si lo. Ref : NRJR\nPrevious articleLawng-ka-sa Leknak Daan Ramkom Tlangsuak In Nemhnget\nNext articleChin Ramkulh Budget Zatek 61 In Lamzin le Lilawn Tuah Ding


Algeria Ih Kaihkhihnak Mithi Tam Vivo - Chinland Today Media\nJanuary 22, 2013 11:52 pm·0 comments\nALGERIS : Kan dungzarh , Algeria ram ih Al Qaeda pawl in gas plant ih mi an kaihmi pawl cu, an that vivo ih, tuini tiangah ah mi 48 tluk cozah thuneitu pawl hin ruak an hmu zo ih, mi 80 tiang an thih an zum thu khal an sim.\nAlgerian Prime Minister Abdelmalek Sellal cun, “Leitlun mipi hnen ah le, kaihkhihmi lak ih telve rampawl hnen ah thu umdan felfai sim theih kan tum ding asi. Kan ram ah hivek a cang hi poi kan ti zet. Theihtawk kan zuam vivo ding”ti in asim.\nAmerica, British, French, Japan, Norway le Romania mi pawl cu an cincang theihlo in an umlai ih, a hrek cu an thihzo thu le a hrek cu ziangvek in an can an hmang ti theih asi lo. Japan mi 9 pawl cu thah in an um thu theih asi ih, ramdang an thahmi lak ih tambik an si fawn.\nHitawk kaihkhihnak ih hotu asimi Mokhtar Belmokhtar cun, “Al Qaeda in tuithum ih a cangvaihnak hi a manhla ngaingai asi. Kan hlawhtling nasa” ti in Sahara Media hnen ihsin video an record mi ah cun asim. Tuitum ih mi tamtak an kaihih an thahnak san hi, Mali ram ih France ralkap pawl cangvaihnak ruang ah asi ti in an asim.\nAlgeria Vanzam AH 5017 Hlo\nAlgerian Al Qaeda Commander Thi Hrihlo


Rev. Lal Eng Lian le Salai Tuan Ling Thang - Chinland Today Media\nRev. Lal Eng Lian le Salai Tuan Ling Thang\nApril 6, 2015 4:23 am·0 comments\n(The Main Cultural Forces between 1900s and 2000s)\nRev. Lal Eng Lian\nSiang Lian Uk Kianghrol\nChin (a hleice in Lai ttong hmang pawl) in zaihla kan tlaksam zet lai ah kan rilrawng tihal rak rehtertu langsarbik lakah Rev. Lal Eng Lian le Salai Tuan Ling Thang hi a thupibik lakih telh ttul an si.\nA hleice in 1990 kum so pawl ah biakinn khawmawknak le camping ih sak hlawhbik hla pawl cu Rev. Lal Eng Lian ih hla an rak si. Amah in a sak mi siseh, mi in an sak mi siseh, a hla pawl hi Chin mipi nun a ciahneh zet ruangah amah hi himi san ih kan nunphung khaltu (cultural force) taktak a rak si.\nSalai Tuan Ling Thang khal Salai Sun Ceu hnulam ih Chin mipi in love song lam ih kan rilrawnnak in rehterru a si. 1990 kum so pawl ihsin Chin mipi lakah Salai Tuan Ling Thang ih hla thei dah lo kan um lo ding ti sehla a sual tam lo ding.\nAn hla kan sak, an hla kan ngai rero ttheu timi hin kan nitin nun ih kan cangvaihnak le kan zatlang nun fehdan hi tampi a rak khal ttheu a si. Himi ah hla a sak lawng si lo in a phuahtu (creator) a si veve mi annih pahnih hi an sanzul (contemporary) mi dang pawl hnakin an thupit dan a thleng sang deuh.\nTu tiang ahcun Chin awnmawi khawvel ah mai san lai ciocio ih nunphung khaltu thupibik (main cultural force) si ban cin an tam lo. Cumi lakah annih pahnih hi hrelh theih lo an si.\nChin mipi hrangah zo an thupi, kan nunphung le zaihla hrangah zo in a ttuan tam, Chin miphun kilkhawinak ah an tuahttuan mi ziangtluk a thupi timi hi thupibim ih kan ret thiam a ttul tuk thlang.\nChin (Lai) Laam Cangkang Ter Nak


Ralbawi Zaw Min Htun in CNN thawn interview nak neitu mipi an kai nak san relsuak - Falam Online Media\nRalbawi Zaw Min Htun in CNN thawn interview nak neitu mipi an kai nak san relsuak\nMyanmar ralkap pawl in CNN palai Clarissa Ward thawn interview neitu mipi an kai nak san cu tuizaan CNN ih video thlah mi sungah ralbawi Zaw Min Htun in a rel fiang lai a lang tel.\nCuih video cu Clarissa Ward in ralbawi Zaw Min Htun interview a tuah lai a si ih CNN palai cun “Yangon bazaar kan feh ah mipi tamzet in an hmuh ton mi sim duh in in ra pan. Cumi ah kan mah thawn interview nak neitu mi 5 cu kaihkhih an si tiah thu felfai kan thei suak ih zuk khalin kan hmu thluh.”\n“Hi pawl hi ziangruangah nan kai? Sualnak tuahmi tivek teh an nei pang maw? Zangfahten in sim thei pei maw?” tiah CNN palai Clarissa Ward in thusutnak a nei.\nRalbawi Zaw Min Htun cun “Ziang sualnak hman an tuah lo. Mizaan ah thuthang ah ka hmu ih minung 11 an kai tiah ka thei. Kaihkhih an tuar san cu thuphunphun relsuak in bazaar ih mipi duhphorhnak an nei ter ding an phang ruangah security ralkap pawl in an kai nak san a si. Asinan thlah zalen sal lohli an si ding” a ti.\nHih kaihkhih tuar pawl hi CNN lam khalin thuhla felfai zingzoinak an nei ih ralkap pawl cetcang dan khal an theifiang phah thluh.\nClarissa Ward cun amah thawn interview nei ruangih kaihkhih tuar pawl thuthawn pehpar in “kaihkhih tuar 11 lakah kan mah pawl ih zingzoi felmi mi 8 an thlah sal ti`n kan thei ih lungawi um zet” tiah US ram ih CNN news room palai hnen ah a sim ih “himi hin a lang ter mi cu Myanmar mipi hin ziangvek hrengbetnak an tuar ti a lang ter” a ti.\n← 2021 Dothlennak ah Chinmi miralṭha 14 mual liam zo\nMino pawl Tlawng hmai ih duhphorhnak nei tum cu Sayama in a Serh a rak hmuh hai →\nKhua suahsan ceng lo cun Kahdo lai ah innsung ah daiten relh ding\nAugust 9, 2021 Ni Hnem Sung 0\nSalai Van Cung Lian ih “Chin Phunpi Ni” Thuanthu (Kawl Ca)\nYangon khuasung ah kapawknak a suak


Runsuahnak Hnattuan - Chinland Today Media\nApril 21, 2010 11:46 pm·0 comments\n‘Cubangtuk in sualsirnak a neimi misual pakhat hrangah Pathian ih vancungmi pawl an lung a awizet a si,’ tiah a ti. – Luka 15:10\n– 2 Samuel 14-15\n– Luka 17:1-19\nColorado khuapi ih ka umlai ah tlaang par ka rak kai. Tthaal caan Zarhte Ni le Zarhpi Ni tinte’n harnak ziang kan tong ding ti thei loin nomnak ih tlaang a kaimi ka hmu ringring. Ram zuk, lamhmuhnak cet le muka pawl keng loin phahnat, bawngbi tawi le T-shirt, tithawl te lawng keng in zing tein an pok men.\nKa innhnen pa Alpine Rescue ih pumpe awtu hnattuan pa in, thihnak le lamzin hlonak sungih an runsuahmi khualtlawng pawl ih thuanthu i sim. Alpine Rescue pawl cun bomnak diltu zate an bawm. Harsatnak a tongmi pawl cu “Hramlak feh daan vekin nan thlun lo ruangah nan tuar a ttul,” tiah an mawhthluk dah lo. An hnattuan cu mi runsuah ding lawnglawng hi a si. Ziangvek ruun tlak lo an va si hman ah bom a ttulmi hmuahhmuah cu in an bawm thluh.\nBible sungah Paul in rundamnak thu thupizet in a sim. Zokhal Pathian ih zaangfahnak co dingah kan “tlak lo” ih zokhal kanmah te kan ruun aw thei lo. Kan tuah theimi umsun cu harsatnak a tongtu tlaangpar kai pawl bangin bom dil ding lawng hi a si ko. Saam Cabu sungah, “A dingfelmi mi ttha zohman an um lo. A fimmi pakhat hman an um lo. Pathian biatu khal an um lo,” (Rom 3:10-11; Saam 14:1-3) a ti.\nKhrih ih thuthangttha cu mi sualzet kan si hman ah Pathian cun in hawl ih bomnak a diltu hmuahhmuah in a bawm, timi a si. – Philip Yancey\nKan ruah dingmi:\nNa thlarau rundamnak hrangih Pathian ko dingah ziang in a lo kham?\nNa hngalnak in maw?\nPathian ih zaangfah dingah na tlak lo ti na phuang maw?\nRom 3:23-26 in ziang a ti?\nSualsirnak thinlung cun sualnak sung ihsin Pathian hnenah in fehpi.\nMi Buurpi Um Daan\nZohtthim Tlak Lo


Pop Star Shakira Cu A Tlangval Hlun In A Cawh - Chinland Today Media\nDecember 3, 2012 7:11 am·0 comments\nWENN.COM: Shakira cu a tlangval hlun in rorelnak hmai ah a thuhla a thlen ih dollar million 100 lenglo kuan dingah a cawh. Shakira le Antonio de la Rua cu 2010 ah an rak uaraw ih sumdawnnak an rak tuah tlangih sumpai an rak hmang tlang ṭheu. Asinan, an duhdawtawknak a cem vete’n a tlangval hlun Antonio de la Rua cun Shakira ih mualphonak dingah a hawl thok.\nA tlangval hlunpa hin leitlun ah awnmawi thawn hmunkip ih a fehnak ding pawl tla a rak tum ih hleiah a manager pakhat vek khalin a rak um dah. Colombian ram hlasak thiam Shakira le a tlangvalpa Antonio de la Rua hi an duhdawtawknak cem ter hman sehla mipi pawl hmai ah cun rualpi vekin kan komaw thotho ding tiah an phuang ih hleiah sumdawnnak khal kan tuah tlang ding tiah an rak phuang dah.\nAsinan, Shakira tlangvalpa Antonio de la Rua cun tuini ah a hlan ih kan rak tiamkamawk vekin a sumpai hmuhmi pawl in pe duh nawnlo tiah New York City rorelnak Manhattan Supreme Court ah a thlen. Shakira hnen ah a tlangvalpa De la Rua cun $100 million pe dingah a ngen. A tlangval De la Rua hi Argentine president hlun ih fapa a si. Tu ah Shakira cu Spanish bawhlungsit thiam Gerard Pique thawn an uarawih fate tla nei cing ding an si.


Ka Pu Sung Maw Leng | VCTH\nKa Pu Sung Maw Leng\nHome » Cahram » Ka Pu Sung Maw Leng\nBy vcth on December 15, 2013.\nCaan tampi ah Chin miphun timi hi Vietnam, China, Laos, India, Nagaland, Minipur, Assum le Kawlram, Chinduin tiva tluan, Irrawaddy nitlanak lam um mi tamtak tla Chinmi an si, an suahsemnak kan zingzoi asile cu sauhsemnak a bang aw mi kan si tin thuk le kau zet in a ruattu an um. Cuti thuk le kau zetih zingzoinak cu fimthiamnak, thuanthu zingzoitu pawl le academic lam hrangah cu thil thupi zet a si ding nan tuni-ah kei ih Chinmi tiih ka hmuitin duhmi sawn cu mah le mah Chinmi tiih a cohlang aw tu pawl, Chinram ih pu luruh le laihri phum tu pawl sawn a si. Curuangah Chin ti ka tarlang tikah thuk le kau tuk lo in mizaran pawl ih kan thluak sungih a um mi Chin kha ka ti duh mi si ko.\nChinmi pawl hi 1990 hnu in kan ṭekdarh aw nasa. Ziangruangah ti a san hawl sehla a thuhla a tam zet ko ding ka zum. Caan tampi ah siipuazii, cawmawnak tlak lo, san a ṭha lo raungah kan ti ringring ṭheu nan cucu a dik thluh lo men thei. Hmun dang ram dang ih a fehtu pawl kan zoh tikah farah zonzai hnakin khausung dinhmun ih neinung, duhtawk ih nung thei, ei le in ding hrang hlawhsam lo tu pawl tla an tam. Mi tampi cu a tleuvar deuh mi hmailam an hawl, a hrekkhat cu fimthiamnak, hrekkhat cun sum le pai cuticun thuhla a phunphun, dinhmun a phunphun ruangah kan Chinmi pawl tla cu leitlun khuaza ramkip ah; USA, Canada, Europe ramkip, Australia, Korea, Japan, Malaysia, Thailand, India le Philippines tiin ram cangkang, a thangso mi ram lole kan hnak ih a ṭha deuh mi ram pawl ah cu kan ṭhekdawh aw.\nCui dinhmunih ralkhat ah kan Chinmi tampi cu kei mah Chinram, Laitlang ih ka um lo ahcun zo in so kan suahsemnak ram a kilkawi ding tiin khua le ram duhdawtnak cu alh hluah hlo in mi ziangvek ih an tlan, vai khal ah kei cu tlan hlah tin fek eueu ih a tangtu tla cu mi tampi an si ve.\nTu fangah mi in Chinmi pawlih nan thazang, power hi khawinah a um tin in sut sehla, khawiah a um ti sim ding hi Salai Tuan Ling Thang ih Ka awlok na ti song a ti bangin awlok songza zet cu a si; Hakha, Falam, Yangon, USA, Australia, Europe ram, Malay lamah maw, maw ziang pawlkom, organization ah ha a um? Kan cahnak kan thazang?\nChinmi pawl kan dinhmun hi tualsung le tualleng tin hmunhnih in ṭhen sehla ṭhen theih dinhmun a si. Cuih dinhmun pahnih kar lakih kan pehzomnak hri a nget lo a si ahcun thil poimawh zet a suahpi leh men ding.\nChinram timi um hlah sehla Chinmi kan siman (value) a um lo ding, a um le hmanah tuvek in mi hmai ah hmaihngal ten a um thei lo mi din hmun kan si men ding. Cuvek in Falam khau, Falam peng um hlah sehla Falam mi ka sinak ih man a um lo ding. Suahsemnak kan ram cu man in neih tertu a si.\nCu vek ṭhiamṭhiam in ramlengih kan hawl mi fimthiamnak, sumsaw, neihsiah, ṭhansonak pawl tla cu in semsuahtu kan ram a humhimnak le leitlun ram tampi lak ih uar a um mi, a ṭhangso mi ram, ramṭhen a si theinak dingah si hramseh. Sung le leng kap hnih in; tualsung um unau pawl khal in tualleng ih a phunphun ruangih caan a hmangmi pawl hrangah tlaza camnak thawn ṭanpi in, cuvek ṭhiamṭhiam in tualleng um unau pawl khal in suahsemnak ram, Chin nunphung, dun le daan cing mang ringring in kan ramhrangah tlakrawh belkhat le vutnel kut hum khat te ka si hmanah ti thinlungput thawn……………………\nKa Pu Sung maw leng!\nPS: Oct 19, 2009 ih rak ngan mi\nOne Response to Ka Pu Sung Maw Leng\nFalam Audio Bible A Suak Zo


CDF In Surkhua RC Father le Pastor An Thlahsal – Meifar\nSurkhua RC Father Noel Hrang Tin Thang le Dumva RC pastor Clement Cung Hnin cu August 4 sun ah CDF-Hakha in an thlahsal thu theih a si.\nRC Father Noel Hrang Tin Thang le pastor Clement Cung Hnin cu ralkap thawn an pehtlaih ih Hakha ah ralkap pawl va tong dingin an feh an ti ruangah July 26 sun ah CDF-Hakha in lamzin ah an rak kai.\nṬhaten inn pakhat ah an ret ih ei le in ding khal an pe, thu khal an sut ih an phuangaw ve. August 4 ah CDF-Hakha le RC biaknak lam upa pawl an tonaw khawm. CDF-Hakha ih nganmi capi ah RC biaknak lam upa pawlin lungkimnak hmin an khen hnuah RC Father le Pastor cu an suah zalen.\nCapi sungah CDF-Hakha in dilmi 4 an nei ih RC biaknak lam upa pawlin an cohlang. Cupawl cu (1) Father (Noel Hrang Tin Thang) in ralkap pawl pehtlaih lo ding. (2) CDF-Hakha thuhla cu diklo zetin lenglam ah suah lo ding & thuthang pe lo ding.\n(3) Hakha ah (Noel Hrang Tin Thang) ih hnaṭuan mi ṭhial (cawlhter) ding. (4) Tender a lakmi ṭuan lo ding tipawl a si. Father Noel Hrang Tin Thang le Clement Cung Hnin cu Surkhua ah himdamten an thlengfel zo. (#The Chin Journal)\nMyanmar Milar Khant Si Thu In Ralkap Siizung Ah Bawmnak Thilri Tam Zet A Pe


Kawlrawn Ah Nauhak Tlawngta Dam Lo Tam - Chinland Today Media\nKawlrawn Ah Nauhak Tlawngta Dam Lo Tam\nJuly 21, 2012 4:49 am·0 comments\nTuhrawng Sagain Division Tamu peng, Kabaw valley ih nauhak damlonak cu a luar vivo ih mi tamzet vangsang in an um.\nAhlei ce in Phun hrek (grade 1) in phun thum (grade – 4) nauhakpawl lakah damlonak a thleng tambik. Khampat tlawngta khal ziangmawzat damlo ih an um ruangah tlawng hotupawl cun an cawlh ding le cawlh lo ding thu relruahnak an nei rero lai.\nTamu lam ih Tlawng hrekkhat cu an cawl phah phah.“An nat nak bik cu awmna , taksa, khuasik hi a si bik ko. Ahrek cu an luak phah phah” tiin Kabaw valley, Kanan khua ih um pakhat in a sim.“Tlawngta nau hak tlawng kai an mal tuk fawn Exam le a nai fawn hmun thum then hmun khat hman an kai loih a beidon thlak nasa, tin Tlawng saya pakhat in a sim.\nCulawng siloin tuikum ah Kabaw valley mipi in harsatnak a phunphun an tuar thu an sim. An thlawh lai pawl ah tidai thaten a thleng thei lo ih fang man khal a tla tiah khaw hlumtu pakhat cun a sim. Bawmnak dilin kan khawsa ti khalin a sim.\nNew Delhi Ah International Conference Tluangten Thehsuak


Burma Ram Feh Dan Ding Part 73 - Chinland Today Media\nBurma Ram Feh Dan Ding Part 73\nHindi Ka Zirso Dan\nKa ca ngan thu-ah BL Thang in siar a nuam zik fang le spelling a sual theu i run ti ih,a si ngai,a hlei ce in neta bik Part 72 nak tla kha cu a sual a tam cuang ding.Ka ngan hnu vawi 2 ka zoh sal cing hman in a sual cu a um tho tho ding na in kan dung kha cu ka ngan lai ah function pakhat, in sim cia mi in kan thok thlang ho khaw in run ti ruang ah vawi khat lawng ka zoh man.A siar tu pawl ka lo hmaisawng zet.Nan siar theu ruang ah lungawi thu ka lo sim,tuihnuah cun vawi hnih tal ka zoh sal teng teng ding.\nTuisun ih ka nganmi hi kum upat hnu khal ah zirnak hi ti a theih a si ti ka sim duh ih tlunah ram tithansonak ah zirnak hi a thupit tuk ruang ah a si.World level ih kum upa bik college degree ngah ka theih dah mi cu USA mi a si ih,kum 92 a si nak ah college degree a ngah ti a si.Cumi hnak tla cun kei khal ka nau ta tuk lai.Mizoram ah kum 62 nakih phun 10 ong a um dah.\nZiang tin ka rak thok ?\nRangoon ih college kan kai lai ah ka rualpa Lian Khan Khai,tui Germany ih um Salai Kip Khaw Lian ih ucu Foreign Language Institute ah kai in French tong a zir.Cunah a hnen ah kei cu French tong hnak in Hindi thiam ka duh sawn tiin ka rak ti dah.\nCule Mizoram ah ka rung um ih,Ratu high school ih ka tuan lai ah Hindi thiam ka cak nasa.Cu tawk ka suahsan hnuah Rs.3000 (khalai ih high school saya thla 3 hlawh ) keng in 1978 ah Shillong ah Hindi zir ding in thla 3 sung ka um.Ka sum ka hmang thluh,ziang hman ka si lo.\nTuisun ka Pai Thih Cam (31-1-13)\n1999 January thla ni 31 ah khan ka pa cu Aizawl ih ka inn san nak ah cancer in a thi.A thih ve ten kei khal ka ruat aw aw ih,zirnak ah ka feh law law ding ka tiawaw.Hindi tla ka zir tak tak thlang ding ka ti.Cule Thakthing veng ah Hindi tawng ka kai.Zing tin nazi 2 sung kan zir.Thla 6 hnu ah phun 6 cu 2 nd.div. in ka ong ih,kum khat nak ah phun 8 khal 2nd. in ka ong.Cule a hnakum 2000 ah thla 6 nak ah phun 10 cu ka kai ih,camibuai tuah can ah phun 10 tuah ngam lovin phun 8 ka tuah sal,ka ong tho tho.Cule a leh pek khal phun 10 ah kai tho tho in phun 10 exam tuah ngam lovin phun 8 tho tho ka tuah ih,1st.div. in ka ong.Phun 8 vawi 3 ka ong tinak a si.A si nan ziang hman ka si cuang lo.Thakthing Hindi school ah vawi khat cu Mizo nu in i hmu ih,Pu Runa,kan van tluk lo ceu ve aw ,i ti.\nCule 2001 kum tawp lam ah thuthangca ka tuah thei nawn lovi,a hnakum ah Delhi ah thla 4-5 um in Hindi ka zir ding ka ti ih,Delhi ah ka feh ih,ka pai thih cam 31-1-2002 ah Delhi ka thleng.Delhi ka um hnuah USA ih um ka nau Tha Nei Luai in Delhi ah um aw la UN dil aw iti ih ka um ta.Cuti cu Delhi ih thal 4 lai lawng um ding cu tu ah kum 11 ka um ah a cang.\nDelhi ih Hindi Ka Zir Dan\nKum 2011 kum tawp ih Dr.Za Hlei Thang Delhi ih a rat ah khan Hindi na thiam maw iti ih,thiam hlah ka ti.Himi hlan ah Hastal ih ka um lai ah Hindi tuition ka kai ih,thla khat ah Rs.2000 pe in.Thla 1 hnu ah ka saya nu le tlawng neitu pa hlawh thuhla ah an to –aw ih,thal 2 nak hlawh ka pek hnu ah zir lovin ka cawl.Cule Nihal Vihar ih ka um lai ah ka inn nei tu pai hnen ah thla 6 lai cu tuition ka kai .\nHiti cing khal in keimah te Hindi ka zir ring ring.Hindi Englsih ih zirnak cauk hmuah hmuah ka lei thluh.A si nan mahte zir a si ih cuti tak cun ka thangso lo,\n2009 ah khan ka nu le ka nau le thawn Malaysia ah kan tongaw ih,cunah cun ka nau le in Malay ah UN dilaw in ti.Khami tum ah khan Malay ih UN ngah cu ka duh si, leh lam ah ka Hindi zir a tawp ding si khaw,tuhlan ih ka Hindi zir hmuah hmuah a lak thluh ding sikhaw ka ti i,Malay in UN ngah ding cu a leh lamah cun ka phang nasa.\nTulai Hindi ka zir dan\nTuah Asalatpur,Janakpuri ah ka um ih,kan ram le a tha vivo ih,Hindi ka thiam ta lo cun ka ti ih,kan inn neitu Vai pa ih fanu hnen ah Hindi thla 7 thla 1 ah Rs.2000 pe in ka zir zo.Ka thiam hrih lo nasa.Catholic school ih phun 5-6 ka kai lai ih ka English thiam vek tluk fang a si ding.A si nan ka zir vivo a tul ko.\nHindi ka zir hi zo khal in in duhsak lo.Ka nu khal in,ka nau le khal in.A si nan keicu ka laklawh zo.Tawkfang thiam ding tiang ih ka zir so vivo a tul ko.Tuah hin Hindi ka zir zo nak tikcu hi,ni khat ah nazi 8 in kum 3 zir tluk ka si ding Kum 1989 ihsin kum 13 sung ah kum 3 ka hmang tinak a si cu..Saya tha le tlawng ngai ngai ih ka zir lo thawn.,cui tlun ah ka thluak a that lem lo thawn ka thiam ding vek in ka thiam ta lo.Burma ih ka tlun hlan ah dictionary hmang cing tal in Hindi cauk pawl siar thei dinhmun tal si thei ka tum a si.Kawl ca le Mizo ka thiam vek cun ka thiam thei lo ding.Cuvek ih thiam ding cun college ih kum3 tal kai a tul fam teh.


Britney Spears Kum 28 A Kim - Chinland Today Media\nBritney Spears Kum 28 A Kim\nDecember 15, 2009 9:43 am·0 comments\nZiangtluk nunrawng khalsehla ka duh thotho, ka uar thotho ding tiih an rel theumi Britney Spears cu 28 a kimnak suahcampha cu a tlangval thar Jason Trawick le a fa Preston le Jayden pawl thawn LA’s Mondrian Hotel ah an hmang khawm. Nitlak zawng ah hotel mawimawi le hmun nuamnuam ah feh in a suahni cu an hmang liam. A tlangval thar le a fa nau pawl thawn hmunkhat te ih umkhawm nuam a ti thu khal a tarlang bet. Tu lai hi Britney hmun kip ih concert a tuah rero lai fang a si. Britney cun hla thar hnakum June thla sung ih a suah tum thupawl khal a sim telbet.\nChina Ram Ih Sexy Luarlo Nak Ding Ah\nBeijing: China ram thuneitupawl cun zahmawh (sexy) website a tuahtupawl a thei ih in simtheitu nan um pang asile $1,465 pek nan si ding tin mipi hnenah thuthannak an nei. Ziangruangah hivekin thuneitupawl in thu an than ti asile, mipi in zohtha lolo an zohtuk ruangah khawtlang le miphun tiang a ti siat ti a si. Hivek thu an phuang veten Internet Illegal Information Reporting Centre pawlin reporttu 13,000 lenglo an nei cih. Atu ah thuneitupawl cun zahmawh le zohmawilo website a neitupawl kai ding in an hawl rero lai.\nPhone Sung In Degree Lak Theih Zo\nThansohnak kumzabi (21) in kan lo hmuak! Tulai phone suaktharpawl hmang in awnmawi (music) degree cu phone sung ihsi lak thei ding in American ah tuahfel zo a si. Phone ihsi music degree ngah theinak hi kan dung thla ihsin Michingan phunsangtlawng ihsi tuah thawk a si. Hma latupawl cun nasa sinsin in tuah an tum.\nBritney Lawng Siloin Paris Hilton & Christiano Ronaldo Khal An Buai Ve\nBritney Spears in ngaihzawng hawl\nBritney Spears A Mual Pho Leh\nBritney A Tlangval Thar thawn Confidential Agreement An Tuah\nBritney Tlangval Bang Taliban pawl In An That\nMirang zuknung thar cang ding


A Rualnu Naupai Lai A Thik Ruangah A That, A Pum A At’tlek Ih Naute A Ruksak – Meifar\nA Rualnu Naupai Lai A Thik Ruangah A That, A Pum A At’tlek Ih Naute A Ruksak\nNovember 27, 2021 admin Leitlun 0\nBrazil nunau kum 27 mi ih thiltuah hi a rapthlak tuk, August 27, 2020 ih thilthleng a si ih tulawng ah court in thuṭhennak felfai anei, tualthattu cu kum 57 sung thawngtla dingin a thu an ṭhencat.\nA rualnu Flavia Godinho Mafra (kum 24) cu naupai lai a si ih a naupai cu zarh 36 a kim zo. Flavia Godinho hi tlawng sayama ṭuanlai a si ih a nau neih ding caan cu an hngakhlap zet. Tualthattu Rozalba Maria Grime khal pasal nei lai a si ih a pasal cu hmun dangah hnaṭuan in aum ṭheu, naupai a duh tuk ruangah a pasal cu a bum ih naupai vekin aum.\nA rualnu naupai cu minung umlonak hmun ah a hruaisuak ih tlakrawh in a lu ah a sut ciamco, cutin nam hriam zetin a pum cu a at’tlek ih a pum sungih naute cu a phorhsuak. Amah cu siizung ah ava tlan hngal ih a pasal hnenah nau anei thu a sim thei, siizung ih hnaṭuantu pawlin hitin nau nei lohli cu an rak zum ruangah palik pawl an ko.\nPalik in thildik lo aum ding ti an zum ruangah nazi 15 sung thu an sut hnuah a thiltuahmi rapthlak zet cu a phuangsuak, a rualnu ih ruak a thuhnak hmun khal a sim thei. A rualnu hi a pum a at’tlek laiah a thi le thi lo khal theih a hrih lo, a ruak an zohdiknak ahcun a thisen a suak tamtuk ruangah a hnukcat ti an thei.\nRozalba Maria Grime in hi thil a tuah hlanah pum sungih um naute phorhsuahdan arak zir rero zo ih naupai lai ih damlo dan le nau neih lai ih an umdan pawl cu arak zircia thluh ti an thei. A pasal khal hi tualthatnak ah a tel le tello an zingzoi rero lai, a pasal cun zianghman a theihpi lo thu a sim.\nMipi Kilhimtu In Suamhmang An Kai Ih An Thil Lakmi Pawl Cu A Neitu Hnenah An Pe Kirsal\nPutar Kum 80 Mi Cu Daileng Dingin Ava Feh Ih Ralhrang Pawlin An Rak Kap That


Harsatnak ziangtin kan hmaiton - Hre Mang\nHarsatnak ziangtin kan hmaiton\nKhristian pawlin ziangruangah harsatnak kan tong timi ruat khawm hlanah Bawi Zesu le a dunthlungtu pawl thuanthu malte’n zoh hnik uhsi. A dungthluntu pawlin Bawi Zesu ih thusim mi tampi an ngai zo, mina a tidam mi, thlarau sual a dawi suak mi, thilmak a phunphun a tuah mi pawl an hmu rero zo ih an in le lo, sungkhat tan ta in Khrih dung cu an thlun rero. Zesu in mipi hnenah thu asim theh hnu ah “khatlam ralah va feh uhsi” a tivekin lawng thawn khatlam ralah feh dingin an feh. Thlipi a hrangih tisuar a tho ciamco, a kaithlun pawl cu an mangbang in “kan pil thluh thlang ding” tiah an au ciamco.\nBawi Zesu in ziangruangah thlipi le tisuar huk dumdo lakah a kaithlun pawl kha thlaphang le lungphang hiamhiam dingin a itthah san? A dungtluntu pawlin ziangtin harsatnak cu an hmaiton? Lawng sungih tohkham sau parah Zesu a itthat lai le a dungthlun tu pawl lungphang zuangzam rero pawl cu mithlam ah langter in thu ruat khawm hnik uhsi.\nAhmaisa ah kan zir thei mi pakhat cu harsatnak hi kanmah siatsuahtu si loin Pathian thawn in naiter sinsin tu, Pathian huham cahnak, a lainatnak le duhdawtnak in theifiang sinsin ter tu le kan zumnak hnget khoh ter tu sawn an si. Kan biak mi kan Pathian hnen ihsin malsawmnak, rundamnak, thlarau le tisa laksawng a phunphun kan dawng rero zo ih a malsawmnak kan cen rero hnu khalah kan Pathian sinak hi kan thei famkim thluh thei dah lo ih kan theih hrih lo mi, a huham cahnak le ropitnak hi a um ringring. Cutin a mah thawn kan nai awk sinsin theinak ding, kan biakmi Pathian cu kan theih sinsin thei nak ding sawnah harsatnak cu kan hmakhua ah a thleng theu sawn asi.\nHarsatnak kan tawn tikah zumtu pawlin ziangtin kan hmaiton theu? Himi casiar tu kan zate’n Zesu le a dungthlun tu pawl lakah lawng parah rak to ve sehla thlipi le tisuar a tho dupdo, a huk dupdo tikah mi hrekhat cu tipi sungah a dawp kan um men ding a zum um.\nVoi tampi cu buainak le harsatnak kan tonmi cu ziangtin thatnak lam hrangah kan her tum ding, harsatnak lak ihsin Pathian in ziang in zirh duh timi hnakin harsatnak sungah kanmah lala kan pil hlo theu, tisungah kan dawp pang theu. A dungthlun tu pawl cun buainak an ton tikah Bawi Zesu hnenah, “Bawipa, kan thih thluh pawi na ti lo mawsi?” an ti. Voi tampi cu harsatnak le buainak kan ton tikah kanmah lamah ziangvek tlaksamnak kan nei timi zoh loin “zoha ka mawhsiat ding?” timi kan zoh hmaisa theu. Cun, himi casiar tu pawl hi Bawi Zesu le a dungthlun pawl lakah lawng rak to ve sehla mi hrekhat cu kanmah riangri tohkham sau parah a itthat rero kan rak um men thei. Kawhhran tampi ah thlarau mit in nan zoh asile pastor, kawhhran upa, tuu khal pawl a itthat ih hngawk rero nan hmu theu men thei. Zumtu, kawhhran member pawl an thlaphang in an thlarau a vavai rero, tihal in an au rero khal theithei lo, an buai an aukio laiah a itthat rero mi pastor, mai tisa hlawknak lawng ruat in thlarau mitcaw pastor tampi nan hmu men thei. Cuvek thotho in mai harsatnak le buainak hman thei lo, thih ngeingeinak nathrik in taksa sunglam a ei re rawp rero lai ah, dam vek in thei aw si sunglam thlarau nun cu khensar nathrik (pulh nathrik) pawlin a ei ngawr theh mi zumtu tampi kan um (thei). Sualnak tisuar in in khuh dupdo, tisung ah kan pil cuarco, (thlarau in) kan thaw kan thaw thei nawn lo, kan mit a nga riairiai lai khalah harsatnak kan tong, kan buai asi ti thei aw lo, Bawi Zesu kawh hna thiam lo, zumtu ti aw tampi kan um theu. Vawi tampi that duh ruangah harsatnak thup hmang tla kan um. Tisuar a huk dupdo rero nan, pa raltha, zumtu tha si duh ruangah sunglam nun khur rero, thlaphang rero cingin buainak nei lo vekin Zesu kawh hna thiam lo tampi kan um thei. That duh tuk le midam si duh tukah khensar natnak a nei rero nan a thup men tu cu a mai thihnak lamzin a sial rero asi ti a theih awk a tha. Tisuar in a nunnak lawngpi cu a fen dutdo, thlipi le tisuar in a khuh duahdo laiah, zumnak hnget khoh nei si lo, Zesu Khrih kawh hna thiam lo cu mahlemah thisung ah phim aw rero tu asi fawn.\nHarsatnak cu ziangruangah kan parah thleng dingin Pathian in a siang? Ziang hmuahhmuah cu Khrih kutsungah pek asi zo ih a duhduh in kan harsatnak pawl cu in ti lak kiang sak in a cem ter in a dai ter thei ringring. Kanmah siatnak si loin amah Pathian kan theih sinsin theinak ding hrangah hmanrua tha an si sawn ruangah kan ruahban lo, milai in kan tuah thei lo, kan tlin lo, kan tuar thei lo mi harsatnak khal kan parah a thlen theunak sawn asi. Cuvek can lai khalah, Bawi Zesu cu na kut in na tham banah na kiangah nangmah kanmah bawm dingin, kan harsatnak tisuar pi tukdai dingin a um ringring, in hngak ringring asi. .\nKhui ah si kan zumnak?\nKhrih dungthlun tu pawl hin Israel thuanthu an thei, Pathian in van ih ni a din/cawlh ter lai, sersiammi parah thuneihnak a nei asi ti a langternak ah Joshua in ral a do lai ah ni a cawlh ter mi thuanthu pawl kha a dungthluntu pawlin an thei ko ding. Bawi Zesu in thilmak tampi a tuah mi khal an hmu zo. Asinan, tisuar le thlipi cu Bawi Zesu in a tukdai thei ding maw, Bawi Zesu khrih hmin in anmah in teh thli le tisuar parah thuneihnak an nei ding maw ti khal an thei lo a bang. Bawi Zesu in ‘Khui ah saw nan zumnak?” tiah a kawk hai. Kan zummi Pathian hi kan zum taktak maw? Kan thei taktak maw? Milem bia pawl pathian biak vek fangin kan zum in kan be rero pang maw? Kan zumnak hin nitin ih kan ton mi nunramah a takin hmual a nei maw? Bawi Zesu cu kan nitin nunah kan Bawi le lal taktak asi maw? Ziangvek tluk fangin Pathian kan zum? Kan zummi kan Pathian thawn kan pehtlaih awknak hi ziangvek fang asi? Mi tampi cun Pathian kan zum kan timi hi vanram kainak lawngah kan zum ih kan nitin nun ahcun hmun kan neither ve dah lo ruangah kan nun cu Pathian thu thawn a hla aw zet theu asi lo maw? Milen bia pawl vekin Pathian cu biak inn sungah kan tan ta theu ih hmun dangdang ahcun kan duhduh in sualnak khal kan tuah, misiatnak khal kan tuah, kanmai tisa diriam zawng in kan nung, cutikah harsatnak kan ton tikah vava kan tum theu. Cuhnakin a pawi sinsin mi cu mangbang vansan can hmanah Zesu kawh hna thiam lo kan um lai hrih.\nKan nitin nunah harsatnak kan ton can ah siseh kan lungawi can ah siseh Pathian thawn ziangtluk nai/hla ah kan feh ti hi zoh aw sal uhsi. Lawng parah Bawi Zesu, thlipi le tisuar parah thu neitu, um cingin a dungthluntu pawl thinlung sung ahcun Zesu cu thlanghra dan um vek a rak si? Nau te pakhat cu sahmuan (zoo) ah na hruai tikah ramsa pawl cun an keu thei lo, ramsa hmuan kiltu pawlin ramsa pawl cun milai keu ban lo dingin an ret/tuah nan, naute cun a hmuh tikah a tih thotho vek khi kan si theu. Kan zummi Pathian thawn ziang tluk kan nai aw aw ih kan zummi Pahtian cu ziangvek thiltitheinak nei ah kan ruat? Biak in sungah nitin thlang leng rero na cingin Bawi Zesu thawn hlapi ah nitin kekar rero a theih asi. Nitin Bible cabu kengin Pathian thu sim rero, Pathian thu simmi ngai rero, thlacam ringring na cingin Pathian Thlarau thawn hla pi ah kan rak vakvai reo thei thotho asi. Kan Pathian khui ah saw asi?\nBible sung thuthimnak pakhat in la hnik uhsi: Thuthlugnhlun sungah, Vancung mi cu Gideon hnenah lang aw tahratin “Pa raltha, Pathian na hnenah a um asi” a ti tikah Gideon in ziang ati? “Pathian kan hnenah a um asile ziangruangah kan Israel miphun parah hivek a thleng?” Cuvek cu harsatnak kan ton tikah kan thinlung sungah a thleng theu mi asilomaw? Pathian in in tlansan, Pathian cu vanramah a um ruangah kan harsatnak in theihpi lo, kan kawh khal le in thei ban lo, asilole kan sual tuk ruangah kan thlacam in sang duh lo, asilole a dungthlun tu pawl vekin kan Pathian cu a itthat ah kan ruat theu asilomaw? Kan duhmi kan ngah lo tikah, kan ruah lopi’n thil a thleng tikah, kan ruahsan mi vek in thil a cang lo tikah, kan duhmi kan hloh tikah, Pathian cu kan hnenah a um nawn lo, in tlansan vekin kan thei theu asi lo maw?\nKan Pathian cu khuiah a um, tiah kanmah le kanmah kan sut awk hlanah “ka zumnak cu khui ah saw asi?” tiah mah le mah sut aw sawn ding kan si. Kan biak mi kan Pathian, Zesu Khrih ih Thlarau, Thlarau Thianghlim cu Biak in tumpi sungah a cam ringring mi asilo. Bible in ziang in sim? Pathian Thlarau Thianghlim cu amah zumtu pawl hmuahhmuah thinlung sungah a ceng, a cam, a um ringring asi. Cui Thlarau Thianghlim cu Pathian thiltitheinak huham cahnak thawn a khat mi asi. Na harsatnak thlipi le tisuar tukdai dingin na kai tho ve ding maw? Ziang hmuahhmuah parah thuneihnak, huham cahnak nei tu Pathian cu na Pa, na Pathian, na rualpi tha bik asi zo ih Thlarau in na sungah a um ringring. Curuangah, na zum ngam zatin a ropitnak le huham canak na hmu ding, na zum ngam zatin malsawmnak khal na co ding.\nZiangvek milai saw asi?\nA dungthluntu pawl cun nitin te Khrih dung an rak thlun rero nan, Bawi Zesu in tisuar le thlipi parah thu a pek ih “cawl uh” tiah a cawlhter tikah a dungthluntu pawl cun “Ziangvek milai fapa saw asi?” tiah mangbang le phaw keke in anmah le anmah an sut aw zawk rero.\nRev. Peter Lialian in a simmi tatthimmi thutawi kan vun sang ta ding: voi khat cu, kawlphai ah Saya Ahung te pawl thawn crusade an tuah zik. Cutikah, khawsung kawhhran upa pawlin mikhual an va hmuah. Culai ah Saya Ahung te pawl an rak tleng. Kawhhran upa pakhat pa cun, mikhual pawl hnenah “Saya Ahung te pawl an rak ra dingih kan nuam zet ding, amah cu thusim thiam ngaingai asi” ti ah a sim rero. A simmi pa cu Saya Ahung asi ti a rak thei lo. Cutikah Saya Ahung cun “Saya Ahung cu na thei mawsi?” ti ah asut. Cutikah a nih in, “Ka thei tuk e, a thusim tla ka ngai ringring, thusim tla a thiam zet si?” tiah a ti. Cuvek cu mi tapi kan si theu. Bawi Zesu thu hla kan thei ringring, a thu kan ngai ringring, a thu cu amah Bawi Zesu lala hnak hmanin kan sim thiam sawn tla asi thei. Asinan, amah Bawi Zesu taktak cu kan thei lo theu. Curuangah nineta bikah Bawi Zesu in “Rawl ei ding ka neih lo can ah rawl in pe dah lo” tiah mi tampi hnenah a ti lai ding. Kan zummi Bawi Zesu cu kan Biak inn sung tohkham neta bik ah tla a rak to ringring theu thla asi thei. Kan nitin hnatuannak hmunah kan kiangah a tuan rero tla asi thei. Kan zummi kan Pathian hi kan thei taktak maw?\nKan zummi Pathian hi ziangtin kan thei? Vanram kainak ticket in leisak tu lawngah kan ruat theu asi lo maw? Kan nitin nunah kan thinlung sungah hmun kan pe mal tuk theu asi lo maw? Kan nitin nunah, biaknak siseh mimal le senpi khawtlang hrang thuhluknak kan tuah tikah Bawi Zesu in hmun a nei mal tuk theu asi lo maw? Nupi pasal kan hawl awknak ah, rualpi kan kawm awknakah, ramdang kan fehnak ah, hna kan tuannakah, midang thu kan relnakah, kan harsatnak kan hmaiton tikah, Bawi Zesu in hmun luah mal tuk theu asi lo maw? Cutin si sawn loin, zumtu pawlin kan biak mi kan Pathian cu kan lal, kan rualpi tha, kan sungkhat nai bik, kann rinsan bikmi dinhmunah dinter ringring ding kansi. Nupi pasal karah ah siseh nu/pa le fa le karlak khalah Zesu Khrih cun hmun kaubik, tha bik kan luah ter lo tikah buainak kan tong ringring theu asi lo maw? Kan lungawi ah, kan ruahsiat ah, Zesu cu a hmaisa bikah kan ko lo theu asi lo maw? Anih cu mi zohman in in theihpi thei lo mi, nupi pasal sungkhat unau, nulepa hnenah kan sim ngam lo mi, kan sim khal in in theihthiam sak thei lo mi, kan nun thuthuk pawl khal in theihsak, kan sim hlan ihsin in theihsak ringring ih ziangtikah a hnenah bawmnbak kan dil ding, ziangtikah amah cu kan nai bikmi dinhmunah kan ret in amah kan pan ding timi hngak in kan kiangah a um ringring sawn asi. Kan sungah Thlarau in in cencilh ringring sawn asi.\nKan nunah ziangvek hmun kan luahter, kan pek timi zirin a thiltitheinak le huham cahnak khal kan hmu ding. Cun, Zesu Khrih cu ziangvek in kan zum? Zovek asi ti in kan thei? Zianghmuahhmuah parah thuneihnak nei tu asi ti ah kan thei nan kan nitin nunah cui thuneihnak cun lai in rel sak dingin hmun kan pe lo theu asi. Kan taksa thinlung thlarau damnak hrangah, kan hnatuannak, in le lo, thil le ri, midang kan pehtlaih mi hmuahhmuah par khalah kan lal le thuneitu ah kan ret asi ahcun cu pawl hmuahhmuah cu amai hmin sunlawinak hrangah amah sawn in a kil him theu sawn asi.\nNetnak: Kan nitin nunah\nZumtu pawlin Pathian thukam (promise) kalhzawngin kan tonmi pawl hi Pathian kan theih sinsinnak ding hrangah asi sawn.\n-Siangpahrang tuan dingin hriak thih asi tikah, David in ziangvek a tong? Israel siangpahrang tuan rero lai, Saul in thah a tum;\n-A unau lakah lal le miuk tuan dingin mang a man ve ten Joseph in ziang a ton? A unau pawlin thah an tum, salah an zuar, Pontifar nupi in sual a puh, thawngah an tlak;\n-Zesu Khrih in a dungthlun dingin a kawh hnu ah Paul in ziangvek a tuar? Amai miphun pawlin vawi duailo an thawi, an fel, a thi sihmang tiah hnawr pawn ah an hlawn, a taksa sungah natnak a tuarih ttap ruangro in Pathian a ko “a naa tuk, ka taksa sungah feipi ih sun vekin a naa” a ti, Rome cozah in thawng an thlak, a rualpi pawlin an tlansan theh;\n-A miphun pawl khal sal sung ihsin hruaisuak dingin hril asi tikah Moses in ziang a tuar? Naute asi lai ihsin thah ding in hawl a si, a miphun pawlin an hawng, siangpahrang inn ihsin tlan in hram lakah kum 40 sung tuu khal a tuan;\nHi pawl hmuahhmuah hin tuisun ah kan hnenah ziangthu tal in theihter duh mi a um asi ahcun hihi a tel ti a fiang, zumtu, Khrih dungthluntu pawl nunah Pathian in inkam cia mi, kan zumnak ti siatsuah dingin nasa ten dodal tu, thlarau sual in in do ringring asi. Lennak thlawsuah dawngin in tiamkam cia mi, zumnak nei kan si ahcun tlaksamnak anhai nak in tikcu ziangmawzat kan hmakhua cu khua a luah san men thei; miphun, kawhhran, pawlkom mipi hruaitu dingin vozem le Pathian hriak thih mi kan si ahcun a linglet in midang huat bikmi tla kan si can a um thei; Pathian mi hman zet, leitlun ah mi tampi parah van thlawsuah a luansuak nak ding, Pathian hriak thih kan si ahcun tluksiatnak le dodal nak a phunphun kan ton hmaisak a tul tla asi thei. Cuticun, Pathian hnen ihsin kan ngah dingmi, Pathiann kan riannak ding tiah kan ruah mi, thlawsuah malsawm kan dawng mi tiah kan ruah mi dinhmun thleng thei dingin a hlatbiknak hmun ah kan din can tla a um thei. Cu hmuahhmuah cu Pathian in in tiamkam cia mi siatsuahtu an si lo, Pathian hnen ihsin kan ngah mi thlawsuah malsawm, kan mah hmangin Pathian in mi tampi thlawsuah a pek mi pawl hi amah Pathiang zangfah lainatnak, Khrih ih duhdawtnak le kan sung ah in cencilh tu Thlarau Thianghlim thiltitheinak huham cahnak liolio in tuahsuak an si ti in theihter tu, kan thinlung sungah milai porh awknak pawl meisa vekin kang alh ih thianfai tu sawn an si.\nZumtu unau, tuisun, tuican ah, taksa natnak, thinlung retheihnak, thinhengnak, zumnak tlaksamnak, tluksiatnak, famkim lo nak, mi huat nak, dodal nak, heknak, relsiatnak, thangsiatnak, na thinlung in a tumtah le a duhmi pawl thawn kalh aw mi pawl na nitin nunah a thleng rero asi ahcun zianghman na mang bang hlah she. Zan na it tikah tisuar hrum dupdo, thlipi hup dupdo tluk in na hna sungah it that thei lo ding khawp in a lo hnaihnawk tu thil a um maw? Na lamzin fehnak cu a cim bal theh zik, na damsung lawngpi cu a siat zik cuahco, tisungah a pil zik cuahco vekin na thei maw, a hua tu na siatnak a tuah duh tu pawl cu an tam sawn ih an cak zet, an tong thei zet, thil an ti thei zet vekin na hmu hai maw? Dik lo zetin mawsiat le zuarthlai na tong maw? Na covo le canpual ti ah na ruahmi pawl cu midang in an lo siatsuahsak, laksak vekin na thei maw? Na hmailam hrang na tumtah mi lamzin cu thim hin a khuh vekin na hmuh can a um maw?\nBible sung tahtthimnak pawl zoh hnik uhsi; Bible sungah zumtu pacangtha pawlin Pathian thukam an nunah a famkim hlanah mangbang anhaiza harsatnak an tong hmaisa theu.\n- Abraham- Van arsi zat tesinfa nei dingin thukam asi lai ah a fapa neihsun cu raithawinak ah pek fial asi, a theih lo ramah a feh suak a tul.\n- Joseph-Lal (Mi Uk) tuan dingin mang a man laiah sal tannak, sualnak nei lo rori thawng thlaknak, mai unau pawl ih huatnak, thuphan puhnak pawl a tuar hmaisa\n- David-Siangpahrang tuan dingin hriakthih asi laiah Saul siangprang in a hua ih le thah ding tiangin hual a tuar\n- Paul: Zumnak dik, vanram laksawng a hmuhsuak ih Khrih ah thukamthar a cove ten a miphunpi pawl huatnak, vuak le velh, taksa natnak, thinlung sual awknak, thawng tlaknak tiang a tuar\n- Khrih Zesu-leitlun milai runsuak dingin-a nauta bik Khross parah thahnak a tuar hmaisa\nZiang na tong ve?\n-Taksa damlonak, thinlung retheihnak, huatnak, tlaksamnak, milai thinlung duh lo zawng, Pathian thukam kalh zawngin a thleng rero mi, na tawn mi a um maw?\nCuhmuahhmuah cu leitlunah zumtu pawlin an rak feh zomi lamzin a si.\nKhrih Zesu cu na kiangah a itthat lai maw, kai tho thlang aw!\nNa kiangah Zesu a it that maw? Kai tho thlang aw! Zianghmuahhmuah parah thuneitu, Pathian Fapa Zesu Khrih cu na sungah Thlarau Thianghlim hnatuannak in zianghmuahhmuah parah thuneihnak huham cahnak thawn a lo um pi ringring asi.


Huddersfield Dungthlun In Fulham In Premier League An Mangtha Fel Ve – Times Of Chinland\nHuddersfield Dungthlun In Fulham In Premier League An Mangtha Fel Ve\nTui season hrang premier league zuamawknak khal round 32 tiang lek fel zo a si ih team hrekkhat cu round 33 lek zo tla an um.Puai 38 tiang lek ding a si ruangah puai 6 le 5 lawng lek ding a um thlang.\nTop 4 cuhawknak a sosang zetih zopawl in season thar ah champions league an lek ding timi khal a fiang thluh thei hrih lo.Tui dinhmun top 6 umdan cu Liverpool puai 32 ah hmat 79,Man City puai 31 ah hmat 77,Arsenal puai 31 ah hmat 63, Tottenham puai 31 ah hmat 61,Man United puai 32 ah hmat 61 le Chelsea puai 31 ah hmat 60 pawl an si ih top 4 tiang lawngin season thar ah champions league an lek thei ding.\nHimi ah premier league round 32nak ih Watford neh lotu Fullam cu Huddersfield dungthlun in premier league an mangtha fel zo ih season thar ah premier league an lek thei nawn lo ding.Huddersfield cun kan dung kar zarhte zan ah Crystal Palace neh loin Premier league an rak mangtha fel zo.\nTui dinhmun premier league ah Huddersfield cu puai 32 lek zo in hmat 14 lawng an ngah thei ih an puai tanglai puai 6 ah nehnak an co thluh a si khalle table 17nak tlunlam pawl cu ziangti khawngzawng khal in an lan thei nawn lo.Cuvek in Fulham ah puai 33 lek zo in hmat 17 lawng an hmu thei ih premier league an mangtha fel ve.\nPremier league table top 4 pawl in season thar hrang champions league an lek thei ding bangin top 20,19, le 18 pawl khal season cemrual in niamsawn league championship ah an tlaniam ve ding.Tuah tem 2 an tlafel zo ih team 1 in a thlun lai ding.Tui dinhmun ih team 1 tlabet thei pawl cu Cardiff, Burnley,Southampton ,Brigton ,Newscastle le Crystal Palace pawl an si.\nPuai Rorum Zetah 4-4 Thawn Villarrea Le Barcelona An Duhtawk Aw\nCagliari Neh In Juventus An Feh Tluang


Mahtma Gandhi mitkharh lilam ding! - Chinland Today Media\nMahtma Gandhi mitkharh lilam ding!\nFebruary 13, 2009 5:55 am·0 comments\nTOI/New Delhi, 13-02-09: India pabik tiih kawh Mahatma Gandhi ih mitkharh, kedam, suimilam (nazi) le pakan pawl cu New York khaw lipi ah lilam (zuar) dingin Antiquorum Auctioneers ih Michelle Halpern cun a phuang. Gandhi ih mitkharh hi a thupibik lilam dingih ruahmi a si.\nCulo, a kedam, nazi le pakan pawl cu nepnawi deuh ih ret an si. Hi Gandhi mikhap le thildang pawl hi mi pakhat ih rak khawlkhawmmi a si tin Michelle Halpern cun a sim. Zingzawngtu pawl ih sim daan ahcun Gandhi a dam lai ah India ralkap Colonel hnen ah a mitkhar cu tongkam thawn a rak roh ta.\nCui, a rak tongmi cu “Hi ka mitkharh hin India zalen leh ding in hmuhnak I pe a si” tin a rak roh ta mi a si. Cun, a kemdam cu 1993 ahkhan British officer ralkap pakhat hnen ah Gandhi cun a rak pek. Cun, a zalte ih arak pai theumi nazi, kedam le pakhan cu a sungkha nunau pawl a rak roh tami a si. Gandhi sungkhat pawl cun ‘Gandhi hin thilri tampi a nei lo ih, hi a thilri pawl nasa tak ih lilam ding a si cu kan lungawi zet’ tin an sim. Hi a thilri man pawl cu pound 30,000 hnak ih tam a si ding thu khal phuan tel a si.\nAsinan tuini Date 13-02-09 zingah India MP le party hotu pawl cun Gandhi thilri pawl lilam ding an sianlo zet thu an phuang. A cangthei a sile, India cozah khal lilamnak hmun ah telve seh, India ro sunglawi cu kan la kirsal a tul, kan lak kir sal theilo le milian kut ah a thleng ding. Kan ram India hrangih a sunglawi zetmi kan ro sunglawi cu lak kirsal tum cio uhsi tin North East Minister Panhcayati Raj Mani Shankar Aiger in a sim.\nGandhi mitkharh $2.77m\nHarsatnak Ihsin Leitlun Tohkham Sang 19 Nak Tiang\nIndia Ram President Thar\nSuu Kyi In India Ih A College Hlun Le Chin Mi Pawl Tawng ding\nNi (40) rawl ul tum pawl in buainak tawng\nNUN THLENGH THEITU


Thrash Metal | VCTH\nHome » Awnmawi » Thrash Metal\nBy vcth on September 8, 2013.\nThrash Metal cu heavy metal ih maktarai tha-hri pi a si ih tempo rangzet le hruumtak ih sinak nei mi a si. Thrash metal hla pawl ti ih theihlangnak cu a rangmi, sum le sel rawi ruri, guitar riff hmang mi pawl niam, rangzet ih tum mi style thawn kop hleice mi a si. Thrash metal a hlafang pawl tla cu minung nuntu khuasaknak ih thil ra suak khawm mi pawl kha direct lole thangsiatnak tongfang pawl hman mi si ih, hardcore(punk rock ih tha-hri pakhat) thawn a hreklai cu kalh-aw nak a rak nei ve.\n“Big Four” tih si mi Thrash metal pawl cu Anthrax, Megadeth, Metallica, le Slayer an si, 1980 lai vuavel hrawng ih raksuak mi pawl sung ih hawizawng ten raksuak ve mi le rak lar mi a rak si ve. Thrash metal pawl ih hramthoknak cu a tlangpi thu in 1970 tlai lam le 1980 thok lam in a rak si ih, NWOBHM timi komkhawm bu an rak ṭangkhawm rero lai, punk rock le hardscore vek si lo in phundang te sinak a rak nei ve in rak thanglian rero mi cu a si. Hih phundang te hi a rualpi dang thawn ṭhim ah cun tawkfang lai cu mi-kalh nawn cu a rak si ve, hmun tawkfang ah cu sulhnu-racangsuak mi le lamhmuh tu ti ah theih a rak si ih, Glam metal hla- aw le tlangpi pawl kha kauzet in a rak fehpi ve nasa cu si.\nThrash Metal> Tawifam kim ten simfiang nak:\nStylistic Origins: NWOBHM, Speed Metal, Hardcore Punk\nCultural Origins: 1980 thoklam, US\nTypical Instruments: Electric Guitar-Bass Guitar-Drums-Vocals\nMainstream Popularity: 1980 thok lam in rak virh rero ih, cutin 1980 vuavel le 1980 thok tiang azik a thleng, cuihsin nuam teten tlak sal ih 1990 lai hrawng lamah. Cun, nuam teten rak kai so lala ih 2000 lai vuavel tiang.\nDerivative Forms: Death Metal Black Metal, le Groove Metal\nBig Four tin kawh mi Thrash Metal Band pawl:\nOne Response to Thrash Metal\nLawrence February 4, 2010 at 8:49 pm\n"Thrash Metal" ih lai tong thawn fiang zetin na simfiang thei ruagah ka lungawi tuk lawlaw..A dang tla rak peh vivo uh..:))\nFalam Baptist Church, Falam website thar nei zo\nBA Thang (Salai) le VCTH Camkhat\nDr. Lian Hmung Sakhong Laiza ih Interview\n© 2013, ↑ VCTH


Kiosa Lal Fapa ih Fimzirnak | VCTH\nKiosa Lal Fapa ih Fimzirnak\nHome » Cahram » Kiosa Lal Fapa ih Fimzirnak\nBy vcth on June 12, 2013.\nKhuahlan laiah Kiosa siangpahrang pakhat a um. Cui siangpahrang pa cu a kum a upa vivo thlang. A siangpahrang sinak sawngtu ding hrangah a bei a dong. Ziangah tile fate a nei thei lo. A tar zawngah Abraham bangin fapa duh um tak pakhat a nei. Cui a fapa te cu a duhdawt zet. Fimthiamnak famkim ngah ter a duh. A tha a cak zet mi Vuipi hnenah fimthaimnak a zir ter zik. Asinan a ruat sal ih Vuipi cu a tha a cak, ral tawng a thiam nan thluak ih hnaṭuannak lamah a tlasam deuh in a hmu. Curuangah fimnak famkim a neitu ramsa kha a hawl. Ramsa lakih fim bik tiih an ruah mi cu Sumbuk a si. Curuangah a fapa duh tak cu Sumbuk hnenih fimthiamnak zir ter dingah a lung a kim.\nKiosa lal fapa te cu a kum a kim fimthiamnak zir a cut in a pa in Sumbuk hnenah cun fimthiamnak a zir ter. Siangpahrang fa cingcing, Kiosa lal fa cu a teimak nasa. Cawlh caan hmanah cawl loin a ca lawnglawng a zoh. Sayakyi Sumbuk tla cun a tithei tawkin a theih mi fimthiamnak hmuahhmuah cu a zirh. “Ziangtikin thla a tang thok, Ziangtik ah Buu tuah le a rem cang, ziang tivekin rawl hawl daan” ti pawl a thiam tawkin an zirh aw nasa.\nTikcu le caan a liam vivo. Ni in a zarh, a zarh in thla, a thla in kum cuti cun fimthaimnak cu a zir suak. Sumbuk tla cun fimthiamnak famkim a ngah zo a si tinakah ca tlap te a ken. A pa kiosa siangpahrang pa cu a lungawi tukah a mitthli hman a tla. Cutin inn lamzin ah an pa fa in an thlung. An tlun zin ahcun kum 10 sung an ton aw lo karlak ih an ngai aw zia, ziang vek hmuhtonnak an nei ti pawl an hlawm aw khawm.\nKiosa Siangpahrang pa cun a tlangsuak upa pawl a ko khawm ih khua le ram ṭhansonak hrang thurel khawmnak an nei. Khua le ram hrangah thuhla ṭhaṭha an rel. Tlangsuak upa pawl cun fimthiamnak famkim thawn a rak tlung thar mi Lal fapa ih ruahnak ngai an duh. ‘Lal fapa, nang hi fimthiamnak famkim zirtu na si, Khua le ram hrangah ruahnak ṭhaṭha na nei ding kan zum. Na ruahnak in hlawm ve he’ an ti. Lal fapa cu zam rang ten a ding vukvi. “Tu khuasik a reh zik thlang. Buu tuah ding hrangah caan ṭha a si. Khua le ram ṭhansonak hrangah kan zaten Buu tuah uhsih,’ tiah a rak ti. Tlangsuak upa pawl tla cu ziang ti-ngaihnak an thei lo. Pakhat le pakhat an zoh aw.\nFimthiamnak tihi minung kan nunnak ih thil thupi zet pakhat a si. Kum 5 kan ti ihsin kan nu le pa in tlawng in kai ter. Cuti cun cozah tlawng kan ṭheh in Phunsang tlawng kan kai. A hrekkhat cu Master an kai bet. A hrek cu Ph. D tiang, Ph.D hmanah dothnih dotthum tiang an kai bet. Fimnak ngah ding hrangah kan zir nasa.\nFimthaimnak cu a mahte lawng a ding thei mi thil a silo. Nunnak timi thawn a peh aw ringring. Fimthiamnak cu kan nunnak hrangah a si. Kan nunnak a ṭha deuh ih ke a kar theinak ding, kan peng le ram a ṭhanso theinak ding, cu pawl hrangah fimthiamnak cu a thupi nasa. Tlawng ih kan rak zir mi pawl cu zirthiamnak a si. Cui kan zirthiamnak in fimthiamnak a suahpi lo ahcun thil ṭha a si lemlo. Kiosa lal fate ih a zir mi fimthiamnak vek a si ding. Mi tampi khua le ram ṭhansonak an ruat laiah Buu sak ding lam kan ruat ah cu a poi mawh zet ding.\nZirnak ihsin fimnak ah………\nFimnak ihsin mah bulpak nun le kiang le kap hrangah………\nHminsin: Russia thuanthu tawi sirhsan ih ngan mi a si. Oct 29, 2009 ih rak ngan mi


Voikhat Ah Naute 8 (Pariat) Hringsuak - Chinland Today Media\nJanuary 28, 2009 10:47 pm·0 comments\nMuslim Pawl hi America Hmelma (ral) An Silo,\nUS President Barack Obama cun President a si hnuih TV Interview a neih hmaisa bik nakah. Muslim pawlcu America ih ral hmelma an silo tiah a sim. Obama cun Dubai ih hmunpi neitu Al- Arabiya Netwark hnen ah thusim in, Iran khalin a kuttum a hum hngekzet mi a thlah nemsal ah cun America cu rualpi tha sinak banphar dingin a man ringring a ti.\nHimi laiah Middle East ih US palai George Mitchell cun Middle East ram pawl a fang rero laiih. Egypt President Hosni Murabak cu bia’n Gaza ih rualrem nak tuahdan ding a tawlrel piding. Relzo vekin Egypt hin Israel leh Palestinian pawl karlak ih rualremnak tuahtum ‘n palai a ttuan rero ih . Cu tivek thotho in Palestinian pawl pahnih hua aw zet Hamas leh Fatah pawl karlak khalah rualrem nak tuahhi a tum rero.\nObama cun US cozah khalin thildik tawklo timi cu a neive theu ih . US cozah thar cun a nemzawng leh boruak thazawng ih hnatuan a tum asi a ti. Middle East thuah US cun Israel cu a tan tiah a puangbet salih. Asinan Israel khal a duhduh ihtal mailo’n tikcucan khirhkhan zet a neive thei ti thei aw dingah a duhthu asimbet. US palai George Mitchell hin Egypt President Hosni Murabak a biakhnu ah West Bank, Jordan, Turkey leh Saudi Arabia a palsal dingih Europe ramsungih a cawlh laiah ram hotu ziangmaw zat a kawmcih dingtiah State Staff thu puangtu cun a sim.\nWhite House cun tuidin hmunih leitlun ramtampi hrangih tthinung leh kilkhawi ttulbik cu Afghanistan asi tiah a sim. Thil umdan boruak a buai vivo lonak dingah US cozah tharcun tan a la rero laiih. America minung pawl humhim nakdingah theitawk in tan a larero tiah asimbet. White House thu puangtu cun US President hrilawk zikih Campaign laiah Obama cun thi umdan in siatlam a pan ruangah Afghanistan ah hin ralkap kuatbet a ttul tiah araksimzo.a ti.\nAfghanistan ih Al-Qaeda pawlcun kum 2001 ih 9/11 vekin America ramsungah buainak tuahleh an tumtiah theih asi ih . Himi ruangah President Obama cun Defence Secretary Robert Gates, Joint Chiefs of Staff Chairman leh ralkap hotu pawl kokhawm’n Afghanistan leh Iraq ram thuhla a relpi cih.\nVoikhat Ah Naute Pariat 8 Hringsuak\nAmerica ram California ih nu pakhat cun tumkhat ah naute 8 a hringsuakih. US ramih naute 8 hringsuak a vawihnih nak a si. Hi naute pawlhi an suahding tikcucan ih ruahmi hlan zarh kua ah an suakih. Los Angeles sizung ah zaisuah an si. Hi naute pawlhi fatak tete an siih gram 820 Kg 1 leh gram 47 karlak hrawng hlir an si. An harhdam naklam cu a thazet tiah Doctor pawlcun an sim. Hi naute 8 hringtu nuhi a hmin an rellang duhlo ih Siizung ih naute tuamhlawmtu pawlcun hiti vekih minit 5 dandan ih naute 8 hringcu mak an tizetin ropi an tithu khal an sim. A hlanah cun Doctor pawlcun himi nui pumsungah naute 7 a umtiah an theiih asi nan 8 a runhringsuak asi. Tuihlan ah naute 8 hringhi an rak umzo ih 1998 ah khan Houston ah an suakih lehhnu reilo te ah pakhat cu a thiih a dang 7 cu tui kandung December thla ah khan an suahni an lawm.\nIraq PM In US Ralkap Hnuh Kir Beisei.\nIraq Prime Minister Nouri al- Maliki cun America thawi thuthlung an tuahmi kumthum sungah America ralkap pawlcun Iraq an suahsan ding ti asiih Iraq PM cun cumi hlan ah US cun ralkap pawl Iraq ihsin an hnuhkir a beisei thu a sim. US President hlun George W Bush thawi thuthlung anraktuah nakvek asilen. US ralkap pawlin tuikum June thlacem hlanah Baghdad khawpi leh khawpi dang pawlcu an suahsan dingih Iraq ramih US ralkap pawlcun 2011 ah Iraq ram an suahsan thluh ding ti asi. Obama cun Campaign a tuahlai ah US ralkap pawlcu Iraq ihsin thla 16 sungah hnukkir salthluh dingin a rak tiamzo.\nAl-Qaeda Pawl’n US Embassy Hro.\nYemen ramih US Embassy cu Al-Qaeda pawlin an hro lehsal ih America mipawlcu Arab ramah fimkhur leh ralring dingin an cah ih tlunah Al-Qaeda pawlih umnak hmunpi a si tikhal theih hngilh lo dingin an simbet. Kan dung September thla ah khan Sanaa ih US Embassy kawtka ah thihcilh Bomb Car hmang ih tipuak asiih minung 16 an rakthiuzo khami bomb kha Al-Qaeda pawlcun an maitimi asi tiah an puangsal. Tulai Yemen ramih Al-Qaeda pawlcun Internet ihsin mi hrinhro nakthu an suah nasa ih khawthlang lamram leh an mipi pawlcu thahrum leh ralthuam hmangih hnattuan dingin an hro rero . Guantonamo Bay ih US thawngIn ihsi tuikan dung naite ih an suahmi Saudi Arabia mi pawlkhal in an pawl Al-Qaeda pawl an zawmsal thu an simbet…


Bible Sungih Pacang Ṭuanvo La Ngam Lo, Pacang Ṭha Lo Bik An Timi (5) – Meifar\nBible Sungih Pacang Ṭuanvo La Ngam Lo, Pacang Ṭha Lo Bik An Timi (5)\nBible sungah zohthim tlak thuanthu tam zet aum, cumi lakah zohthim tlak lo khal tam zet aum. Christian Today thuthang sungah Bible sungih pacang ṭuanvo la ngam lo, pacang ṭha lo bik (5) tin an tarlang.\n(1) Adam: Thingrah an ei hnuah Pathian in thu a sut ih Adam cu an thiltuahmi ah mawhphurnak a la ngam lo ruangah a nupi a puh. (Genesis 3:11-12) “Zo in so lawngfangkheh ih na um cu a lo sim? Thingrah ei hlah aw ka lo timi na ei maw si?” tiah Pathian in a sut. Mi pa in, “Ka hrangih na tuahmi nunaunu in thingrah cu i pe ih ka ei a si,” tiah a ti.\n(2) Solomon: Nupi 700 le nupi sun 300 anei ih an biaknak sakhua hrangah temple a tuahsak vivo.\n(3) Abraham: A nupi rori cu a farnu vekin aumter, hitin veihnih rori a tuah ih a nupi cu siangpahrang ihpi khal poi a ti lo. (Genesis 12:10-13) “A cuih ram ah nasa zet in paam a tlung ih rawl ei ding a um lo ruangah Abram cu Izipt ram ah caan tawite sung um dingin a vung feh.\nIzipt ramri a thlen zik tikah a nupi Sarai hnenah, “Nang hi nunau hmelṭha na si. Izipt mi pawl ih an lo hmuh tikah Abram nupi a si, an ti dingih nangmah co duh ah keimah riangri in that pang ding. An lo sut asile a farnu ka si na ti pei. Cuticun nangmah ih ruangah ka luat dingih in zohṭha ding a si,” a ti. Cumi hnuah fa neih a duh tuk ruangah a salnu Hagar thawn an ittlang.\n(5) Xerxes cu siangpahrang hminthang a si, a zurit laiah a nupi Vashti ih mawinak cu mipi hmaiah a pholang tum nan Vashti in a duhlo ruangah a ṭhen. A thuanthu cemnak cu a ṭha, cumi hnuah Esther thawn an neiaw ih Jews miphun pawl runsuaktu a si. A zurit lai ih a thiltuah cu zohthim a tlak lo zet.\n(3) Nabal cu thinlung ṭha lo a si ruangah David in that a tum nan a nupi Abigail ruangah a that lo. (1 Samuel 25: 23-25) “David a hmuh ve tein Abigail cu a laak parih sin a ṭum ih leilung ah David ih kehram ah a bok ih,“Bawipa ka ṭong i ngai hram aw. Mawhthluknak cu keimah in ka tuar ko pei. Zianghman ih ṭhahnem lo pa Nabal ih thu cu zianghman ah siar hram hlah aw. Anih cu a hmin Nabal a si vek cekci in hawizawng lo a si..” a ti ruangah David in Nabal cu a that lo nan lungphu cawl in a thi.\nRalbawi An Kahthat Mi Ih Thla A Hrang\nA Naupa Paw Phah In Exam A Tuah


2022 Kum A Si Nan Ethiopia Ram Ahcun 2014 Kum An Hmang Rero Lai – Meifar\nLeitlun ramtinkim in calendar an nei thluh, Myanmar ram khalin calendar anei ve ih Burmese Era (BE) tin an ko. China pawl khalin calendar an nei ve ruangah kumtinten Chinese New Year cu January 21 – February 20 kiangkap hrawngah an hmang ṭheu.\nLeitlun ramtinkim ah mah leh cio in calendar cu an nei thluh nan Mesopotamia miphun pawl ih tuahmi calendar hi an hmang tlangpi, Mesopotamia (The Sumerians) pawl ih tuahmi calendar cu Julius Caesar in a remṭha ih an hmang vivo.\nTu’ah 2022 kum kan hmang rero lai nan Ethiopia ram ahcun 2014 kum an rak hmang lai, Ethiopia ram hi leitlun ih ram upa bik pakhat a si. Tu ih kan hmanmi calender hi an hmang duh ve lo, Catholic Church in calender fehdan cu Jesuh a suah hnu ihsin 500 AD tin an hmang thok ih Ethiopian Orthodox Church in cumi cu an cohlang lo.\nAn calender cu kan calender hmanmi aiin kum 7 le thla 8 in a muang sawn ih kumkhat sungah thla 13 an nei. Ethiopian miphun cu midum an si nan Israel miphun khal an um thotho, Siangpahrang Solomon va tongtu Sheba Lalnu kha Ethiopian rammi a si ih Solomon thawn fapa an nei.\nAn fapa hmin cu Menelik ti a si ih a hmin san cu ‘Mifim Fapa’ tinak a si, Menelik cu a pa Solomon hnenah ava tlawng ih a tlunlam ah Solomon in Israel mi ṭhenkhat thawn a thlahliam. Cutawk ah Moses ih daan 10 ngannak lungphek cu Solomon kutsung ta an rak ruksak ih a lem an ret.\nCuruangah Ethiopian ram ah Moses ih daan 10 lungphek cu tuini tiang aum lai an ti. Moses ih daan 10 cu Aksum’s Our Lady Mary of Zion Church hnuai ah an retṭha ih zohman zoh siang loin an kil ringring, an nunnak thapin an kilhim thu pawl BBC thuthang sungah an tarlang.\nHnaṭuan Ding Danglam Zet Aum, Puitling Zuknung Zoh, Nazi Pakhat Ah $20 Na Hlawh Ding


Hmuhnak - Chinland Today Media\nOctober 29, 2008 1:41 am·0 comments\nIsaiah 40:12-13; 25-31\nLeitlun le van leng ah a to ih…A thuai milai pawl cu a mit-hmuh ah sihte tia fang an si. -Isaiah 40:22\n– Ezekiel 7-9\n– Thufim 11:1-11\nThusuhnak: Ziangtikah vate cu tlaang hnakin a tumsawn? Thulehnak: Vate cu tlaang hnakin naisawn ih a um tikah. Thungai te’n, vate cu tlaang hngak in a tum sawn lo nain ka tukvirh tlang parah a to ih tlaang cu hlapi ih a um tikah cuvekin a lang.\nVei khatkhat ah, kan buainak thawn pehpar in Pathian hi cuvek in kan hmu ttheu. Buainak kan neihmi kha tumpi in a lang, ziangahtile in naih ruangah. Vate dum tumzet pi mit kaupi le hmur hriamzet in vate fate ei dingih a bawh bangin kan hmu. Cutikah Pathian cu lam hlapi ih ummi tlaang vekin kan hmu ih Amah cu a fate ih kan pan baan thei lo vek a bang.\nProfet Isaiah in himi thusuhnak thawn kan hmuhnak in thlengh sak. Tipithuanthum ti khi a suumpi in a tah theitu an um maw? Van khi a khaap in a tah theitu teh an um maw? Zoso leilung tlun ih leivut hi a bawm sungah a thun ttheh thei? Zoso tlaang sang le tlaang mual hi cuai a khai thei?(40:12) . A baang mi le thacem mi pawl cu an tha a cakter saal (c.29) tiah a ti.\nVate cu tlang hnakin a tum dah lo bangin ziangvek buainak khal Pathian hnakin a tumsawn dah lo. Kan hmuh daan ruangah a si.\nNitin kan tonmi buainak cu,\nTuar ding tumtuk an bang men thei;\nKan mit in Khrih a zoh ih\nA fingkhawinak kan rinngam tiang le\nAmah kan rin hlan lo tiang.\nKan buainak tumbik hnakih tumsawn mi Pathian kan biak.


Osama Bin Laden that thei dingin CIA pawl rak bawm thuptu DR. Shakil Afridi cu thawng an thlaknak ihsin zohman theilonak hmun ah an ṭhawn – Ethuthang\nOsama Bin Laden that thei dingin CIA pawl rak bawm thuptu DR. Shakil Afridi cu thawng an thlaknak ihsin zohman theilonak hmun ah an ṭhawn\nApril 29, 2018 Iris Hnem Al Qaeda, CIA, Pakistan, World\n2011, ralhraang Al Qaeda hotu, Osama Bin Laden that thei dingin CIA pawl rak bawmtu Pakistan mi Dr. Shakil Afridi cu a umnak thawnginn, a hrang ih a himlo ruangah zo hman ih theilonak thawnginn dangah an ṭhawn tiin Pakistan news channel pakhat cun a phuang.\nAmah cu May 2, 2011 ih Osama Bin Laden that thei dingin CIA pawl a bawm hnu kum 1 luan ah Pakistan cozah in rampi thuneitu pawl thei loin a thupten CIA pawl na bawm ruangah kan rampi daan na pahbal a si tiin kum 33 sung thawngtlak dingin thawng an thlakmi a si.\nThawng an thlaknak Peshawar jail thuneitu pawl ih simdaan ahcun ralkap tamzet le palik pawl, tlawngkai ni 5 zaan ah ra in Dr. Shakil Afridi cu an hruaisuak ih khawinah hmunih an hruimi a si tikhal kan theilo tiin Pakistan local news channel pakhat hnenah a sim.\nThuthang hrekkhat cun hih a umnak thawnginn ah Osama Bin Laden thawn pehpar awmi pawlin an that pangding an phan ruangah zohman theilonak hmun ih an hruai hlonak a si ti`n an sim.\n2011, Osama Bin laden thuhla an zingzoi rero laiah Dr. Shakil Afridi cun CIA pawl bawmin a hnaṭuantu pawl thawn Binladen umnak compound sungah ka-kuai-sii dawt dingin an lut ih cutin a sungih um mi mipakhat phone number an ngah theiih cuhnu lawng ah Bin Laden umnak cekci theiciangin US pawl in an thattheimi a si.\n← Olten hawlhmuh theihlo mi Zuk Danglam 30\nCe Ce: “My Heart Will Go On” – The Voice Myanmar 2018 →\nRUSSIA RAM AMUR TIKULH TIVAKAP AH KUT BUL 54 TELMI BAG AN SAR\nMarch 9, 2018 Iris Hnem Comments Off on RUSSIA RAM AMUR TIKULH TIVAKAP AH KUT BUL 54 TELMI BAG AN SAR\nGOOGLE COMPANY SUNGTTUAN AN THI TIKAH\nJanuary 5, 2018 Iris Hnem Comments Off on GOOGLE COMPANY SUNGTTUAN AN THI TIKAH\nFebruary 2, 2018 Iris Hnem Comments Off on THUSUTDING HLIR IH KHAT VANCOUVER FALA ELISA LAM THIHNAK (+video)


Muslim Raltlan Pawl Cu Christian Ah An Lut Ciamco – Meifar\nSeptember 5, 2021 admin Leitlun 0\nHarsatnak, buainak kan ton tinten kan zumnak a hngetkho vivo. Muslim raltlan pawl cu German ram an thleng hnuah Berlin khawpi ah Christian sakhua ah an herlut aw ciamco.\nTrinity Church Pastor Gottfried Martens in “Kum 2 sungah member 600 kan pung man, mangbangza a si” tin Associated Press hnenah a sim. Raltlan pawl cu Iran and Afghan pawl an si, tunaite khalah Iran raltlan Mohammed Ali Zonoob tei innsungsang cu baptised an la.\nZonoobi le a nupi Afsaneh in “Tu’ahcun kan zalen zo, kan nauhak pawl ih hmailam caan khal a ṭha zo ih Germany ramah fimthiamnak an zir thei thlang ding” an ti.\nṬhenkhat in “An zumnak ngaingai ruangih Christian lut an si lo ding, Germany ramsung ih an um duh ruangah Christian sakhua ah an lut men a si ding” an ti. Pastor Gottfried Martens in “Hitawk hmun ah mi tampi an ra lut zo, an raltlan sinak in beiseinak an nei ti ka thei ko.\nHitawk hmun ih ra tu zaten kan cohlang a si, Christian sakhua sinak ruangah an raltlan sinak cu cozah in a cohlang ding ti aum lo” a ti. Mi tampi cu piangthar ngaingai loin Christian ah an lut nan zumtu pawl thawn caan an hmang tam vivo ih an zumnak khal a hngetkho vivo. (#Christian Post)\nCovid-19 Daan Le Dun Pahbal Tin Mino 32 An Kai


Chin National Day New Delhi ah - Chinland Today Media\nFebruary 20, 2009 12:36 pm·0 comments\nChin mi kan si ih, kan hrang ni Sunglawi zet, Chin National Day cu Delhi um, raltlan le tlan lo Chin pawl cun Tuini February 20, 2009 ah, Ten House, Near Gas Goods Dawn, Possangipur, Janakpuir, New Delhi – 110058 hmun ah neih a si.\nCan hi zinglam nazi 11:30 Am in thawk a siih, a ra suakkhawmtu mipi pawl khal in, sunlawih zet in can kim hlanah an thleng kim theh deuh thaw a si. Session hi phun hnih ih then a siih, a hmaisa sawn cu sawmmi upa pawl in thutawi simnak an neiih, a neta sawn hi Hnam lam le Live Concertnak thawn hman a si.\nHi hmun sunglawi in ra sunlawisak bawm ih, thazaang nasa zet mi petu, khualian Pu Van Lal Zawm Member of Parliament (MP), India in in ra hman bawm. Hi hmun ra suakkhawm hi mi 500 lenglo an si thu kan thuthang lakhawtu, a hmun ih feh cun a sim.\nKum 1948 ihsin thok in, tui tum hi a vei 61nak a si thlang. Kan Chin Hill nuam ah um thei hai lo in kan um nan, kan thlennak hmunkip ah hi ni hi sunglawi zet in kan hmang theu hi, kan unau awknak langter tu le lungrualnak lang tertu pakhat a si.\nLetpadaung Buainak Ih Tuanvo Neitu Hrem Siseh\nKutthlak tuar Laimi Aizawlah


In Zohtthim - Chinland Today Media\nJanuary 12, 2010 12:01 am·0 comments\nMino na si ruangah zohman in lo nautat hlah hngai seh. Sikhalsehla na hmurka na ttong daan, na umtlan na ziaza, duhdawtnak, zumnak le thianhlimnak khalah zumtu dang pawl ih zohtthim dingin nung aw. -1Timote 4:12\n– Seemtirnak 27-28\n– Matthai 8:18-34\nKum 6 mi casiar zir pek Alyssa in a nu le pa, a pi le pu zing tinte Bible an siar ti a hmu ttheu. Zing khat cu hmaisabik ah a tho ih tokheng sau parah Bible le Pathian biaknak ih siarmi cabu te a kawng parah ret in a to kha a pi in a hmu. Pathian thawn tikcu caan hman khat hi a nauhak telai ihsin a cawng hngai duh.\nPastor kum note Timote cu Efesa kawhhran ah ttuanvo ritzet a nei. Zumtu pawl training a pek hngai, biakkhawmnak a hoha ih zirhnak dik lo zirhtu pawl a hmaiton hngai. Kum upa sawn le hmuhtonmi tam sawn neitu Paul in kawhhran kaihhruai daan a zirh ih nuncan ziaza ih thupit daan a sim. “Na hmurka, na ttong daan, na umtlan na ziaza, duhdawtnak, zumnak le thianhlimnak khal ah zumtu dang pawl ih zohtthim dingin nung aw,” (1Tim. 4:12) tiah a ti.\nPaul in Timote a sawmngiar: Na nun daan raalring awla na zirhmi thu tla raalring aw (c.16) a ti. A thlarau nun le zirhnak dik ah a thinlung a pek ahcun kawhhran sungah thlaraulam nun zohtthim tlak a si ding.\nKan zate in thlingthlatu kan nei. Alyssa hman a nun zohtthimtu amah hnak ih nauhak sawn pawl an um ve. In zohtthimtu pawl midang bawmtu an si theinak dingah zohtthim tlak in nung uhsi!\nBawipa, Pathian ttihzah ih nung ding i bawm aw,\nZumnak, duhdawtnak le thianhlimnak thawn;\nKa tuahmi zohtthim ih i thluntu pawl,\nTthanglian in an pitling ding.\nZohtthim ding ttha cu ruahnak ttha pekmi hnakin a mankhung sawn.\nA Dik Lo Ih Hmuhnak\nPathian ih Duhhrilnak


Thinzar Wint Kyaw bawli hruk loin mipi lakah a feh lala - Buannel News\nThinzar Wint Kyaw bawli hruk loin mipi lakah a feh lala\nDecember 3, 2018 Buannel News HEALTH, HOT NEWS, Latest 0\nMyanmar model lakah sexy lam ih hmin lang hleice le amah kha uaraw ding tawk zetin a taksa ruangpum ṭha ih a awmbawr a ṭha fawn, hngal ding tawk zetin a mawi ve fawn tikah, leitlun mimawi hminthang Meryln Monroe ih “Ka taksa pianmawi le ka ruangrai ṭha le ka mawinak hi mipa pakhat hrang men ah ka siangawlo” a rak ti bangin Thinzar Wint Kyaw khalin a ti hial si awmtak a si.\nKan dunglai ah Model Thinzar Wint Kyaw hi bawli hruk loin mipi lakah a pawhte hmur lang in a rak suakvak dahtu a si ih, hivekin Myanmar ramsung model lakah pawhte lang koin mipi lakih a suaktu umsun hi Thinzar Wint Kyaw lawng a si hrih lai. Tubaite ih a ceiawkdan khal mipi ih sawihnawm a hlawh rualrua in a rak uar zettu an um ve thotho.\nHivekin sexy zetih a ceiawk can le a veivah can ah hin mipi lam in nasa takin an sawisel ih an relsiat can khalah Thinzar Wint Kyaw hi a hna berek hman a thak tham lo, “hivek ih mi relsetu cu mi thinlung tenau an si” tiah a ti daih sawn men.\nMi ṭhenkhat ih an reldan ahcun Thinzar Wint Kyaw hi a tlangvalpa thawn an ṭhenawk hnu cun sexy zet le mipa duhzawng tak le it ding zawngih a zukawk le pho awk hi a tam sinsin tiah an sim. A tlangval thawn an ṭhenawk ruangih thinna tuk ruangah maw, asilole amah in hivekih zukawk a duh hrimhrim ruangah an ṭhenaw timi cu mipi lam ih elawk bikmi a si.\nAmah cun a tlangvalpa thawn an ṭhenawk hi amah ih duh hrilnak a si thu le zalen zetih a um thei sawn ruangah a lungawi sawn thu a simsuak ve. Zianglam asi khal le Myanmar model lakah hiveklam zawng paih zettu an rak um kha hi a ṭha ve thotho.\nVideo doh duh hrang a hnuai ah zoh theih;\nVideo a lang theilo pang asile zianghman langlomi parah hmet awla a ra langcih mei ding.\nBasketball leknak ih siatsuahawk ruangah a Khabe tumpi ah a cang